text:
Uvangura abantu wese aribeshya kuko nubwo tudasa ariko turikimwe twese turabantu kandi twifuza ibyiza rubanda rugufi rwabarundi bitondere ibintu abayobozi babo bashaka kubashoramo abatutsi n 'abahutu babanye imyaka myishi cyane mbere yuko twe tubaho umwanzuro wata wose wokumara ubwoko bumwe ntabwo wagerwaho isomo ryiza nurwanda abategetsi babahutu ngo bari baragambiriye Kurimbura abatutsi hono twibukeko uwo mugambi mubisha Imana yawuburijemo nubwo benshi bapfuye Imana ntiyemeyeko bashiraho kandi nabapfuye irabibuka mugihe kitarambiranye izabasubiza ubuzima bishimire Amahoro menshi bitece kubabikoze n ababyitabiriye uko biri kose ntibyabaguye neza murwanda byatwigishije amasomo menshi rimwe muriyo nuko kuba kuba naba ndi umuhutu cyangwa umututsi ntacyo bivuze ibyo nibyange birandeba icyo ngomba kwirinda nugushaka kwitwaza icyo ndicyo mubukuba abandi umudendezo wabo.
Rupfesi - 10/01/2017 saa 12:53


c: text/html

text:
Gushima Uwiteka nizo mbaraga zacu. Ernest
GUSHIMA UWITEKA NIZO MBARAGA ZACU.
Ndabasuhuje mu izina rya Yesu Amahoro y’Imana abe muri mwe, Uyu mwanya turaganira ijambo ry’Imana nahaye umutwe uvuga ngo GUSHIMA UWITEKA NIZO MBARAGA ZACU.
Kuva kera hose gushima ni umuco w’Abanyarwanda, uretse no gushima Imana,
Umuvandimwe wagize neza nawe arashimirwa, akagabirwa ndetse akagirwa inshuti, mu muco w’aba kristo natwe ni Ngombwa ko tuzirikana ndetse tugashima Imana ku mirimo itandukanye idukorera, Zaburi 126: 3 Uwiteka yadukoreye ibikomeye, Natwe turishimye.
Ijambo ry’Imana twize riravuga ngo gushima Uwiteka nizo mbaraga zacu, ariko Ndabaza ni ryari dukwiye gushima Imana, ni iki dukwiye uyishimira? Akenshi mu mashimwe yacu hagaragara mo ikintu cyo gukunda ubutunzi, ibitunga imibiri n’ibindi bisa nabyo bigasa n’ibyerekana ko gukora kw’Imana tukubonera muri izo nzira gusa, Ni koko Uwiteka abohora imbohe, Uwiteka akiza indwara, Uwiteka aragabura , Uwiteka yambika abambaye ubuza, Uwiteka akiza ubutindi , ariko ndagirango nse nk’ubakangura gato gukora kw’Imana ni kugari cyane, Ikorera mu mpande zose z’ubuzima tubaye mo kugirango ishimangire ubudahangarwa bwayo.
KUKI IMANA IDUKORERA IBIKOMEYE cg IBITANGAZA?
Ni ukugirango imirimo yayo yerekanirwe muri twe (Yohana 9), abantu bose barusheho gusobanukirwa ko yatumwe, maze ubwami bwayo bwamamare mu isi, niyo mpamvu Gushima Imana bikwiye kuba bumwe mu buryo bwo Kuramya Imana: Abantu bakamenya ko ariyo yonyine ishobora byose (Itang 35:11), tuyishime mu buryo bwose Tujye mu maso ye tumushima, Tumuvugirize impundu n’indirimbo, Kuko Uwiteka ari Imana ikomeye, Ni Umwami ukomeye usumba ibigirwamana byose (Zaburi 95 :2-3).
Gushima Uwiteka nizo mbaraga zacu. Dawidi ageze ku rugerero yasanze bose batinye Goliyati, yibuka ibyo Imana yamukoreye, yibuka intare n’idubu zapfuye muriwe yiyongeramo imbaraga ko Umufirisitiya atakomeza gusuzugura Imana ya Isilayeli, yiyemeza kumurwanya, kubw’ibyo aranesha (1Sam 17: 34-58), Iyo dushimye Imana bidusubizamo ibyiringiro, tukongererwa imbaraga, umwuka wera akadukomeresha ibihamya by’ibyo Imana yakoze tugahagarara dushikamye.
Ese Gukora Kw’Imana tukubonera he?
Nk’uko nabivuze haruguru, Gukora kw’Imana kuragutse cyane kuva mu itangiriro ry’isi kukageza ku mperuka y’isi, Iremwa ry’isi ubwaryo ni igitangaza gikomeye gikwiye kudutera guhora tuyishima, gusamwa, kubyarwa no gukura kw’uruhinja ni igitangaza, kubabarirwa ibyaha ni igitangaza gikomeye tuboneramo Imana, dukwiye kubaho mu buzima bushima Imana kuko tubayeho mu bitangaza byayo (Zabuli 107: 1-2
Nimushimire Uwiteka yuko ari mwiza, 106.1; 118.1; 136.1; Yer 33.11 Kuko imbabazi ze zihoraho iteka ryose, Abacunguwe n’Uwiteka bavuge batyo, abo yacunguye akabakura mu kuboko k’umwanzi ). Nehemiya atangiye kubaka inkike z’I Yerusalemu ( Neh 2:17-20) Yababwiye uko ukuboko kw’Uwiteka kwabanye nawe…maze biyunga mo bagira imbaraga zo gukora uwo murimo mwiza.
Benedata Gushima Imana biyikora ku mutima, bityo kugira neza kwayo kugatembera kuri twe, iyi nkuru y’ababembe 10 Yesu yakijije irabyerekana neza…. Luka 17: 19-20 Ababonye arababwira ati “Nimugende mwiyereke umutambyi.” Bakigenda barakira.Umwe muri bo abonye akize agaruka ahimbaza Imana n’ijwi rirenga, yikubita imbere y’ibirenge bye aramushima, kandi uwo yari Umusamariya. Yesu aramubaza ati “Ntimwakize muri icumi? Ba bandi cyenda bari he?Nta bandi bagarutse guhimbaza Imana, keretse uyu munyamahanga?” Kandi aramubwira ati “Byuka wigendere, kwizera kwawe kuragukijije.” Mbifurije kugira umutima Ushima.
ERNEST RUTAGUNGIRA

robotstxt: allowed

filter: keep


text:
Urwenya: Billetin imeze nk'iyo babagiyeho inkoko
Billetin imeze nk'iyo babagiyeho inkoko
Ku munsi w'amanota umubyeyi yinjiye mu cyumba cy'umukobwa we kugira ngo amubaze uwo yabaye asanga nta wurimo arebye ku buriri asangaho urwandiko ruvuga ruti"kuri mama wanjye nkunda mbabajwe no kukubwira ko nashyingiwe utabizi gusa ntugire ubwoba umugabo wanjye ni mwiza kuko numurasta kandi yambara poketi igera ku mavi afite tatoo umubiri wose ! witegereje amaso ye atukura ukanumva umufoke(umwuka mubi) w'itabi aba yanyweye wahita nawe umukunda ubu ndatwite kandi namwemereye kuzabyarana nawe abana 9. Ubu ntuye mu Biryogo gusa ikinshimisha cyane si uko navuye I Nyarutarama ahubwo nuko umugabo wanjye nta kazi afite ubu twirirwa twiryamiye hafi umunsi wose! Ntugire ubwoba namenye ubuzima ubu namenye ibyiza by'urumogi kuko ndarunywa nkanaruhinga narangiza nkarucuruza! Umugabo wanjye ariba ntugire ubwoba tuzabaho! Ndagukumbuye cyane nzagaruka kugusura nkuzaniye nyabingi z'iwabo w'umugabo nzakomeza gusenga ngo tuzongere duhure vuba kuko polisi iri kumuhiga nkomeza no gusaba ko umugabo wanjye yabona umuti wa sida kuko ararwaye! Nakwibutsaga ko uyu munsi nujuje imyaka 13 ariko ntugire ubwoba ngo ndi muto ntacyo nzaba kuko umugabo wanjye afite 50 urumva ko azankuza! Yari umukobwa wawe ugukunda.
p.j:”mama nakubeshyaga ndi mubaturanyi nagiraga ngo nkwibutseko hari ho ibintu bibi cyane kurusha iyo billetin iri kumeza imeze nk'iyo babagiyeho inkoko "
Shyiraho Igitekerezo!
Subscribe to: Post Comments (Atom)


text:
Uyu mudugudu wubakiwe abaturage bivanywe mu manegeka batishoboye ariko ngo bikekwa ko haba harabayeho uburiganya bugatuma hari abandikwa guhabwa ayo mazu kandi batayakwiriye.
Harimo n’abagenerwabikorwa b’ayo mazu bavuga ko abayubatse bashobora kuba barariganyije ab’imbaraga nke kuko ngo hari inzu zirimo amadari (plafond) hose mu nzu ariko mu nzu zimwe, idari rikaba riri mu ruganiriro na koridoro gusa.
Umwe mu bazigenewe yabwiye Kigali Today ko hari izirimo inzira z’amashanyarazi zuzuye (installation), hakaba hasigaye kuyoboramo amashanyarazi ariko ngo iye bashyizemo udutiyo gusa, ntibamushyiriramo insinga, ndetse ngo yagerageje no kubibasaba ariko baramwangira.
Yongeyeho, ati “Urabona nk’iyi purafo (idari) iri hano iri n’aha gusa. Mu bindi byumba nta yirimo.” Ubwo yavugaga ko iri mu ruganiriro na koridoro ariko ahandi idahari mu gihe ngo hari aho iri no mu byumba.
Minisitiri w’Umutungo Kamere, Dr Vincent Biruta, avuga ko iryo suzuma rigomba gukoranwa ubushishozi kugira ngo amazu ahabwe abayagenewe koko.
Ku murongo wa telefone, yagize ati “Ibyongibyo byo bigomba gukorwa mu buryo busobanutse neza, inzego zose zikabigiramo uruhare. Abantu bakamenya neza niba koko abayahawe ari bo bakwiye kuba bayahabwa. Twanabishinze inzego z’akarere n’izindi bafatanya.”
Umuyobozi w’Akarere ka Nyabihu, Uwanzwenuwe Theoneste, avuga ko igenzura ririmo gukoranwa ubushishozi mbere y’uko amazu atahwa kugira ngo abazayahabwa, bazabe bayakwiriye koko.
Yagize ati “Icyo tugikurikirana ni uko hari abantu bateganijwe baba bafite ubundi buryo babayeho cyangwa bafite andi mazu. Iki cyumweru cyizarangira tumaze kumenya abarimo abo ari bo, tukabakuramo tugashyiramo abujuje ibisabwa.”
Ubuyobozi bw’akarere buvuga ko hari abashobora kuba barabonetse bazigwaho n’inama ibishinzwe, ari na yo izemeza niba bakurwa ku rutonde bagasimbuzwa abandi.
Aya mazu agera kuri 200 yubatse mu Mudugudu wa Kabyaza, Akagari ka Rurengeri mu Murenge wa Mukamira. Yubatswe n’umushinga RV3CBA ukorera muri MINIRENA.
Yatangiye kubakwa muri muri Mata 2015, akaba agiye kuzura atwaye agera kuri miliyari imwe y’amafaranga y’u Rwanda.


text:
Nyamasheke: Barasabwa gutanga raporo z’ibiza buri munsi muri Midimar
Abashinzwe imibereho myiza mu mirenge igize akarere ka Nyamasheke barasabwa kujya batanga raporo ku biza bigwirira imirenge bakoreramo buri munsi, ibi bikaba bizafasha minisiteri ishinzwe gukumira ibiza no gucyura More...
Gakenke : Urubyiruko rwahawe umukoro wo kuba umusemburo w’impinduka nziza
Mu gikorwa cyo gusoza itorero ry’igihugu ry’abanyeshuri barangije amashuri yisumbuye cyabaye tariki ya 14/12/2011 abitabiriye iryo torero bahamagariwe kuba umusemburo w’impinduramatwara nziza More...


text:
Zaburi 65:5 "Hahirwa umuntu utoranya ukamwiyegereza, Kugira ngo agume mu bikari byawe. Tuzahazwa n’ibyiza byo mu nzu yawe, Ibyiza by’Ahera ho mu rusengero rwawe".
Mu gihe ntegura kumurika igitabo cyitwa "Intimacy with God " / Intimité avec Dieu (Ku cyumweru Tariki 1/05/2016), ndabateguza kuzabasogongeza ku butunzi icyo gitabo gihishe. Ibyo nzabitangira ejo ku itariki 27/05.
Muri urwo rwego, nsomye iri jambo ryo muri Zaburi rimbera rishya! Dore amagambo andyoheye:
1) Kuba munzu y’Imana ni amahirwe adashyikirwa! Abahoramo ni abanyamahirwe. Ubaye ubamo utabizi, ndakubabariye!
2) Ibyiza bihaza ubugingo bwacu biboneka gusa munzu y’Imana! Ahandi haba ibitamara inyota n’inzara.
3) Mu rusengero niho hera ahandi hose ni ahasanzwe. Mbese wari ubizi? Nuzajya uhagera ntukajya ubifata nk’ibisanzwe. Hari abageraga ahera ibitambo byabashyizeho. Twe ubu turahinjira nta kiguzi nyamara ariko ntituzi agaciro bifite! Ndakwifuriza kumenya agaciro ko munzu y’Imana.
Iki cyanditswe ucyireberemo!
Dr Fidèle MASENGO, Umushumba Foursquare Church Kimironko masengof@yahoo.fr


text:
“Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose, n’i Samariya, no ku mpera y’isi.” Ibyakozwe n’Intumwa 1:8.
Igihe Umwuka Wera yamanukaga ku isi ku munsi wa Pantekoti, habaye ibitari bimenyerewe. Intumwa zatinyaga kandi zahoraga zihishe kubera gutinya Abayuda, akokanya zahise zitangira kubwiriza ubutumwa bwiza bwa Yesu Kristu abari hafi aho. Ntibabikoze huti huti nk’abafite igihunga, ahubwo bari batekanye kuko ubwoba butari bukibarangwaho.
Ugushira amanga kwa Petero yagaragaje mu gice cya kabiri cy’igitabo cy’Ibyakozwe n’Intumwa, ndetse n’ubuhamya bw’abandi bakiristu bwatanzwe kuri uwo munsi, bitanga ishusho y’ukuntu ibintu byari byifashe kuri uwo munsi. Umwuka Wera yarabuzuye, abaha imbaraga; nubwo bari abantu baciye bugufi, ntibyabujije imbaraga z’Imana kubuzura.
N’ababumvaga bakozweho n’izo mbaraga. Amagambo bumvanye Intumwa yarabinjiye agera ku mitima yabo kandi ahindura imyibwirire yabo. Bumviye ibyo Intumwa zabahamagariraga gukora, bahindukirira Imana, bemera ubutumwa bwiza bwa Yesu Kristu kandi na bo buzura Umwuka Wera.
Kuva icyo gihe Umwuka Wera ntahinduka. Kugeza na n’ubu ashobora gukoresha na wa muntu w’umunyantenge nke, uretse uwo muntu na za mpano zigaragara ko ari nto, Umwuka wera yazikoresha kandi zigahindura benshi. Ikibuza Umwuka Wera gukora gusa ni igihe umuntu asuzuguye cyangwa anyuranije n’Ijambo ry’Imana.
No kuwumva iri Jambo, iyo arisuzuguye akanyuranya na ryo ntashobora gukira. Ntushobora gukizwa, Umwuka Wera atahawe uburenganzira bwo gukora, guhindura no gutunga agatoki ku bitagenda neza mu buzima bwawe. Izi mbaraga z’Umwuka Wera zikiza ziracyakora muri kino gihe cy’ubuntu. Niba ushaka kwakira Yesu Kristu nk’Umwami n’Umukiza wawe, emerera Umwuka Wera agukoreho muri kino gihe cy’ubuntu.


text:
Kuki abaturiye Ikivu bakunze kugira amenyo ashiririye?
Kuva ku mwana muto kugera ku muntu mukuru, abageze mu ishuri ndetse n’abatararikandagiyemo baturiye Ikivu, usangamo benshi bafite ikibazo cy’amenyo y’umuhondo asa n’ashiririye.
Kuva ku mwana muto kugera ku bantu bakuru, abageze mu ishuri ndetse n’abatararikandagiyemo usangamo benshi bafite iki kibazo cy’amenyo y’umuhondo asa n’ashiririye.
Bamwe mu baturage baturiye Ikivu bavuga ko bishobora kuba biterwa n’uko abaturage baturiye Ikivu bacyoga kenshi bakamira amazi arimo urwunyunyu ndetse bakarya udufi duto tubamo, bakunze kwita indugu, batwokeje bigatuma amenyo yabo ashirira cyangwa se agahinduka umuhondo ku buryo bugaragarira buri wese.
Uwitwa Ndahayo Eliezer agira ati “Bishobora kuba biterwa n’urwunyunyu ruri mu mazi y’Ikiyaga cya Kivu na twa dufi botsa bakaturya tudahiye neza bityo amenyo agashirira”.
Ndahayo ariko, avuga ko bishoboka ko no kutagirira isuku y’amenyo ikwiye kandi uba mu mazi bishobora kuba ari kimwe mu ntandaro y’amenyo ashiririye”.
Yagize ati “Kuba natwe twarahakuriye nyamara tukaba dufite amenyo adashiririye byerekana ko hari n’abashirira amenyo kuko batagira ku isuku y’amenyo yabo”.
Umuganga w’amenyo mu Bitaro bya Kibogora, Mukeshimana Chantal, avuga ko kuba hari abantu bavukana cyangwa se bagashirira amenyo ari bakuru bidaterwa n’umwanda ahubwo ari uko umunyu uba mu kiyaga uba ukungahaye ku kinyabutabire kitwa fluor kikaba gishiririza amenyo.
Yagize ati “Abaturiye Ikiyaga cya Kivu benshi bafite ikibazo cyo gushirira amenyo, bituruka kuri Fluor iba mu mazi, ntabwo bituruka ku mwanda ni ko biba byashatse kumera”.
Mukeshimana avuga ko ibi bishobora gukurikirana umuryango ndetse umwana akaba ashobora kumera amenyo ashiririye kandi atarajya mu mazi, gusa akavuga ko abafite iki ikibazo bashobora kwitabaza abaganga.
Ati “Abahanga mu by’amenyo bashobora gukiza ubushirire bw’amenyo, gusa biragoye kubona uko wakwirinda gushirira kwayo kuko byizana”.
Nta bushakashatsi bwimbitse buragaragaza umubare abaturage baturiye Ikiyaga cya Kivu bafite ikibazo cyo gushirira amenyo, gusa abaturage benshi uhura na bo baturiye iki kiyaga ubona amenyo yabo yarabaye umuhondo agaragara ko yashiririye.
Ibi bituma hari abaturage bagira ipfunwe ryo guseka mu bantu ndetse bamwe bagahora kwa muganga bashaka icyabakuraho ubwo busembwa.
SRC:KIGALI TO DAY


text:
Kuri iki cyumweru, taliki ya 25 Mutarama 2015, mu kibuga cy’umupira cya Paruwasi ya kiliziya gatolika ya Kabuye mu murenge wa Jabana; habereye igitaramo cyo gushima Imana no kubohoka ku batari bake bakitabiriye.
Iki gitaramo kitabiriwe n’abantu baturutse imihanda yose: mu duce dukikije uyu murenge ndetse no mu tundi duce dutandukanye twa Kigali no hanze yayo.
Iki gitaramo cyari kiganjemo umwanya wo gushima Imana aho abatandukanye bashimaga Imana, banatanga ubuhamya bw’uko bagiye bakira indwara zinyuranye nyuma yo gusengerwa n’uyu mu padiri umaze kumenyerwaho gukoreshwa n’imbaraga z’Imana nk’uko byemezwa na benshi mu bakunze kwitabira ibiterane yigishamo.
Izo ndwara batangiraga ubuhamya zirimo izizwi ko zidakira cyangwa zikira bigoranye nka cancer, n’ibindi. Inzugi 4 abari aho basabwe gufungura kugira ngo binjire mu buzima bushya:
1) Urufunguzo rwo kwizera: Padiri Obalidi yasabye abari bitabiriye iki gitaramo ko badakwiye kwiheba, ko bakwiye kwemera kandi bakizera Imana kuko ishobora byose kandi ibakunda. Yanabasabye ko batekereza ku rugendo rw’ubuzima bwabo kuva bavutse kugeza ubu, hagamijwe kugira ngo barebe ibyiza byose Imana yaba yarabakoreye maze bibafashe kuyishima.
2) Kubabarira no gutanga imbabazi: Yasobanuriye buri wese ko kubabarira ari impano idasanzwe. Ko ari icyemezo ufata bikuvuye ku mutima.
Yakomeje ababwira ati “ ya Mana igukunda iragusaba kubabarira, kandi kubabarira ni impano idasanzwe. Hanyuma usabwa imbabazi akaba yarasabwe gufungura urujyi rwo gutanga imbabazi ku muntu waza amugana azimusaba.
3) Kwirukana satani: Yasabye abantu bari aho ko niba muri bo hakiri abakingendera ku mihango ya gipagani babireka kuko ngo ntawubangikanya abami babiri.
Banasabwe kwirukana satani n’imyuka mibi iba ishobora kubateza ubugome burimo nko kurogana, ubwicanyi, ubujura, ubusambanyi n’ibindi. Ubusanzwe Bibiliya idusaba kurwanya satani nawe akaduhunga, twakwegera Imana nayo ikatwegera.
4) Gufata ibyemezo: Basabwe gufata ibyemezo by’ubuzima bushya nyuma yo kwemera ko Imana ari inyembabazi, kandi ishobora kubafasha kwigobotora sekibi mu gihe baba bakiriye Kristo mu mitima yabo.
Iki gitaramo cyasojwe Padiri Obalidi afata umwanya uhagije wo gusengana na buri wese wari aho wari ufite ikibazo cyaba icy’uburwayi, ibikomere byo ku mutima, cyangwa n’ibindi.
Nyuma y’isengesho hanaboneka abo Imana igenderera bakira uburwayi butandukanye, abandi baboneraho umwanya wo gusaba no gutanga imbabazi, abandi bakira indwara zinyuranye zirimo iz’ubumuga nk’uko byagiye byumvikana ndetse bikanagaragarira mu buhamya bahatangiye.
Gusa uyu mupadiri akenshi asaba abakize kujya kwa muganga bakisuzumisha, bakajya baza gushima banitwaje impapuro zo kwa muganga, kugira ngo barusheho guhamiriza abantu gukora kw’Imana.


text:
Hari kandi no kuganira bivuga gusubira inyuma ubitewe n’ubwoba. Bityo ku rugamba intwari inyaga abaganizi (abanyabwoba).
Inganizi kandi ni inka z’iminyago , ziba zanyazwe mu mahanga. Baganizi ni impine ya Nyiri abaganizi bisobanuye ufite abaganizi (ufite abo yanyaze) ari bo bagaragu b’iminyago.
Ahenshi usanga ababyeyi baryita abana babo babifuriza kugira imyinyago myinshi bakanesha abanzi.
Baganizi ni kimwe na Ntwari, Jabo cyangwa Sheja.
Ibi bisobanuro byatanzwe n’Inteko Nyarwanda y’Ururimi n’Umuco RALC


text:
Abaturiye isantere y’ubucuruzi ya Taba n’abayigendamo, bakomeje kugaragaza impungenge batewe n’insoresore zambura abantu ku manywa, ndetse zigateza n’ibindi bibazo by’umutekano muke.
Iyi santere iri mu karere ka Nyamagabe yagiye ivugwamo ibibazo by’umutekano muke, ahanini byaterwaga n’inzoga z’ibikwangari n’ibindi biyobyabwenge.
Bamwe mu bayituriye ndetse n’abahakorera imirimo nk’ubucuruzi, baratangaza ko ikibazo basigaranye ari icy’ubujura bukabije bukorwa n’insoresore zirirwa zicaye kuri iyi santere zibabuza gukora amasaha menshi.
Aba baturage basanga ubuyobozi bukwiye gufata ingamba zatuma bakora bumva ko bafite umutekano usesuye. Santere y’ubucuruzi y’ahitwa ku i Taba mu murenge wa Gasaka, iherereye mu nkengero z’umujyi wa Nyamagabe.
Ni santere bigaragara ko igenda izamuka mu bucuruzi bitewe nuko iri mu ihuriro ry’imirenge inyuranye y’akarere ka Nyamagabe ndetse n’aka Huye. Abahashora imari bagaragaza impungenge z’uko umutekano wabo ubangamirwa n’abajura bagaragara muri iyo santere, baba bashaka kubacuuza ibyabo.
Ibi ngo bituma abacuruzi bakorera aho ku i Taba, bakora amasaha make kandi aho bakorera hagaragara nk’umujyi. Iki kibazo giterwa n’ubujura, usanga n’abasanzwe bahatuye bakigarukaho by’umwihariko, nka kimwe mu bibahangayikishije.
Kimwe n’abacuruzi, basaba ko cyakwiganwa imbaraga, byanashoboka hagafatwa ingamba zikomeye zo guhashya abo bajura, ngo batakihishira.
Umwe mu bacuruzi yagize ati “Hano turembejwe n’abajura batwambura ku manywa y’ihangu pe, umujura araza akakwiba ureba nta n’ikibazo afite pe kuko ntiwamukurikira yakwica.
Tubona rwose batakihishira, nta mikino bafite ngo ukora ntiyarya ngo bo baburare bakabambura ku mugaragaro, yewe niba nta gikozwe tubona bazajya banaza bagasohora umuntu muri butike bagakora ikindi bishakira. Iyo rero babonye Polisi bajya kwihisha ntibagaragare ni yo mpamvu dusaba ko byakoranwa ubushishozi.”
Bayiringire Jean, umunyamabanga nshingwabikorwa w’umurenge wa Gasaka, avuga ko nyuma yo guca urugomo rwaturukaga ku nzoga z’inkorano ngo n’ikibazo cy’ubujura kizwi kandi kitibagiranye, kiri gushakirwa ingamba.
Yagize ati “Ikibazo ntikibagiranye, dufite urwego rw’abaturage baduha amakuru ku bijyanye n’aba bajura, turi muri gahunda yo guca burundu izo nsoresore zigize imburamukoro zikambura ku manywa.
Kandi ntibizatinda kuko ntabwo byashoboka ko umuntu yirirwa yicaye ategereje kwambura uwakoze akazi ke ngo amwambure ngo yihanganirwe, ntibibaho.”
Santere ya Taba ihurirwamo n’abaturage baturuka mu mirenge ya Mbazi na cyanika ho mu karere ka Nyamagabe, ndetse n’uwa Kigoma mu karere ka Huye.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nyagatare: Imbuto ziribwa zabaye ingume
Abacuruzi b’imbuto mu Mujyi wa Nyagatare bavuga ko bazibona bibagoye bityo ugasanga abakiliya batishimira igiciro baziguraho. Si abacuruzi gusa kuko n’abashoboye guhinga imbuto na bo ntiborohewe n’inyamaswa zitwa Ibitera zibonera.
Umwe mu bahinzi w’i Matimba yavuze ko Leta ibafasha mu kurinda inyamanswa zibonera umusaruro. Avuga ko ikibazo cy’inyamaswa zona gikemutse byagabanya ikibazo cy’ibura ry’imbuto mu karere.
Mu isoko rya Nyagatare, bamwe mu bacuruza imbuto batangaza ko bazikura ku (...)
Abacuruzi b’imbuto mu Mujyi wa Nyagatare bavuga ko bazibona bibagoye bityo ugasanga abakiliya batishimira igiciro baziguraho. Si abacuruzi gusa kuko n’abashoboye guhinga imbuto na bo ntiborohewe n’inyamaswa zitwa Ibitera zibonera.
Umwe mu bahinzi w’i Matimba yavuze ko Leta ibafasha mu kurinda inyamanswa zibonera umusaruro. Avuga ko ikibazo cy’inyamaswa zona gikemutse byagabanya ikibazo cy’ibura ry’imbuto mu karere.
Mu isoko rya Nyagatare, bamwe mu bacuruza imbuto batangaza ko bazikura ku masoko ya Rukomo mu karere ka Nyagatare na Kabarondo mu karere ka Kayonza. Ndayisenga Fideli yavuze ko hari n’ubwo bazirangura i Kigali bityo ngo kuzibona bikaba bibabagora, na bo bakazigurisha zihenze.
Mukanyandwi Narcissia yatangaje ko bakora urugendo rurerure kugira ngo babone aho barangura imbuto. Asanga umuti ari uko abahinzi bajya bibuka no gutera imbuto, kuko zigirira umubiri w’umuntu akamaro. Ibyo kandi ngo bigatuma igiciro ku isoko kigabanyuka kuko ziba zabaye nyinshi.
Rutukana George wo mu Kagari ka Kagitumba umurenge wa Matimba yagize ubushake bwo guhinga imbuto z’amoko anyuranye kandi zatangaga umusaruro ariko hari imbogamizi y’inyamanswa zibonera zitwa Ibitera, bityo umusaruro ukaba muke.
Umuyobozi w’Akarere ka Nyagatare, Atuhe Sabiiti Fred, yatangarije IGIHE ko usibye kuba ibitera n’inkende byangiza imbuto, inyamashwa zo muri Pariki y’Akagera na zo zona indi myaka, ariko ko hashyizweho ingaba mu kuzikumira.
Yavuze ko igihingwa cy’imbuto ari ikibazo muri Nyagatare ariko ko kizakemuka vuba kuko bari mu nyigo zo kureba imbuto zahera ku bufatanye na NAEB.
Umuyobozi w’Akarere ka Nyagatare yagize ati “Sinshidikanya ko mu minsi iri imbere iki kibazo kizaba cyakemutse, ubutaka burahari, zimwe mu mbuto zirimo inanasi zatangiye guhingwa kandi ziratanga umusaruro. Duteganya no guhinga makadamiya, imyembe n’izindi mbuto zizagaragazwa ko zakwera muri aka karere.”
Akarere ka Nyagatare karimo abahinzi ubu bahagurkiye guhinga inanasi kandi batangiye no gukora inganda nto zitunganya umutobe uva muri izo mbuto. Kurundi ruhande imbuto zidakunze kuboneka hafi yabo ngo ni imyembe, amatunda n’amacunga.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Luka 2:25 -30 I Yerusalemu hariho umuntu witwaga Simiyoni. Uwo yari umukiranutsi witonda kandi yategerezaga ihumure ry’Abisirayeli, Umwuka Wera yari muri we.
Yari yarahanuriwe n’Umwuka Wera, ko atazapfa atarabona Kristo w’Umwami Imana.
(...)Simiyoni aramuterura ashima Imana ati (...) Kuko amaso yanjye abonye agakiza kawe.
Maze gusoma inkuru ya Simiyoni nize ibintu byinshi bijyanye n’isezerano buri wese afite ryo guhura n’Imana:
1. Simeon yahawe Isezerano rikomeye ryo guhura na Yesu. Waba uzi ko iryo sezerano ryiza nawe ari iryawe!
2. Simeon yakoreye iryo sezerano iminsi ye yose (umukiranutsi witondaga). Hari icyo ukora kubw’iryo sezerano?
3. Yamenye ko guhura na Yesu ari yo ntego ye y’ubuzima. Nicyo cyatumye abwira Imana ati noneho wansezerera kuko icyo nari mbereyeho nkigezeho! Mbese waba uziko guhura na Yesu ari yo ntego y’ubuzima?
4. Simiyoni yabaye maso mu Mwuka ku buryo yashoboye gutandukanya uruhinja (Yesu) yari afite mu maboko n’izindi mpinja bamuzaniraga mu rusengero. Waba uri maso ku buryo umenya igihe Yesu akuri hafi?
5. Guhura na Yesu kwazaniye Simiyoni ibyishimo n’amashimwe ahoraho. Mbese nawe byakuzaniye ibyishimo?
Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Mu minsi y’ imperuka Imana izasuka Umwuka Wera kubari n’ umubiri bose.
Imana iravuze iti: ’uku ni ko bizaba mu minsi y’imperuka, nzasuka ku mwuka wanjye ku bantu bose’, Ibyakozwe n’intumwa 2:17
Mu isezerano rya kera, iyo usomye bibiliya usanga Umwuka wera yarabaga ku bantu bamwe na bamwe, nk’abahanuzi, cg se abatambyi b’Imana gusa ntiyabanaga na buri wese.
Mu gitabo cya Yoweli 3:1, bibiliya iravuga ngo: "Hanyuma y’ibyo, nzasuka Umwuka wanjye ku bantu bose, abahungu banyu n’abakobwa banyu bazahanura, abakambwe banyu bazarota, n’abasore banyu bazerekwa. ndetse n’abaja banjye nzabasukira ku mwuka wanjye muri iyo minsi."
Umwuka wera rero ntakibana n’abantu bamwe kuri ubu nkuko byari bimeze mu isezerano rya kera ahubwo abana n’ umuntu wese wizera yesu nk’umwana w’Imana.
Yesu yabivuze mu butumwa bwiza bwa yohana 14:15 ati: "Nimunkunda mukitondera amategeko yanjye, nanjye nzasaba Data, na we azabaha undi mufasha wo kubana namwe ibihe byose, ni we mwuka w’ukuri, ntibishoboka ab’isi bamuhabwa, kuko n batamurora kandi batamuzi, ariko mwebweho muramuzi kuko abana namwe, kandi azaba muri mwe”.
Nta muntu n’umwe uzi Imana atayihishuriwe n’Umwuka wera, bibiliya mu gitabo cy’Abaroma 8:26: "uko ni ko n’Umwuka adufasha mu ntege nke zacu kuko tutazi uko dukwiriye gusenga, ariko Umwuka ubwe ni we udusabira aniha iminiho itavugwa, kandi irondora imitima izi ibyo Umwuka atekereza kuko Umwuka asabira abera nk’uko Imana ishaka”.
Umwuka wera iyo aje mu buzima bwawe, anyeganyeza byose byari byarakuboshye kera, akakubohora ndetse akaguhanagura n’amarira yawe yose.
Umwuka wera ni we uduha imbaraga zo gutsinda icyaha n’igisa nacyo cyose. Abayoborwa n’Umwuka w’Imana bose ni bo bana b’Imana. Abaroma 8:14.
Amahoro y’Imana abane namwe!
Evangelist Shema Prince.


text:
Inkuru ivuga ko Kayintakore Ndjori uzwi ku izina rya Kanyombya yatawe muri yombi akurikiranyweho kwicisha umuntu yarimo amafaranga ibihumbi 200, yatangiye kuba kimomo ku Cyumweru tariki ya 13 Gicurasi.
Mu kiganiro na IGIHE umukinnyi wa sinema n’inkinamico, Kanyombya yabanje gutangaza ko ahereye mu Karere ka Nyamagabe muri Hotel Ubumwe.
Yagize ati: ”Numvise umugore wanjye ampamagara ambaza niba mfunze kuko ngo yari yumvishe abantu benshi i Gikondo babihwihwisa. Njye naratangaye kuko nahise mbaza madamu uburyo nshobora kuba mfunze nkanitaba telefoni, nawe yumva ibyo ambaza bidafite ishingiro kuko uwo muntu bavugaga wapfuye ntawe nari nzi nkaba naratangajwe no kumva ko nishe umuntu ntazi“.
Ubwo twaganiraga na Kanyombya kuri telefoni mu gitondo cyo kuri uyu wa Mbere tariki ya 14 Gicurasi ahagana mu saa mbili n’igice (8 AM), yakomeje avuga ko Abanyagikondo bakomeje kwamamaza iyo nkuru bagamije kumusebya nk’umuhanzi ukunzwe mu karere.
Kanyombya yavuze ko nta mpamvu abantu bakwiriye kumugiraho amakenga kuko aho akorera hose harazwi. Yatanze urugero rwa City Radio mu kiganiro “Abarezi family” ndetse umwihariko ubwo twavuganaga yatubwiye ko ari mu gikorwa cya Banki y’Abaturage kizamara ibyumweru 2 kikazabera i Nyamagabe na Rusizi.
Kanyombya yavuze ko mu rwego rwo guhumuriza abafana be ko tariki ya 27 Gicurasi ubwo iyamamaza arimo rizasozwa azagaruka i Kigali akanyomoza ibimuvugwaho.


text:
Urwenya-“Murakoze kuduha icyo kunywa, kuko n’ubundi ngo urwishigishiye
“Murakoze kuduha icyo kunywa, kuko n’ubundi ngo urwishigishiye
ararusoma kandi ushaka urupfu asoma impyisi”
Umunyamahanga ukomoka Congo ariyo Zaire ya kera yari amaze igihe kinini mu Rwanda yitabira amakwe menshi, aza kwibwira ko amaze kumenya Ikinyarwanda gihagije nk’abandi ku buryo yanasaba umugeni bakamumuha.
Nibwo umunsi umwe umuhungu baturuka mu gihugu kimwe yari agiye kurongora Umunyarwandakazi yiyemeza kuzamusabira ; umunsi nyir’izina
urageze yambaye neza baragiye bagezeyo aza gufata ijambo ati : “Murakoze kuduha icyo kunywa, kuko n’ubundi ngo urwishigishiye ararusoma kandi ushaka urupfu asoma impyisi”, barumirwa bifata ku munwa bati ibi ni iki noneho ?
Umugabo arongera ati : “Umuhungu wacu yagenze amahanga menshi ntiyabona uwamushimisha ariko ngo burya ubuze inda yica umugi, yaje guhura n’umukobwa wanyu”.
Abasangwa bati : “Uwo mukobwa ko ntawe tugira ?” Bahise bamuzanira abandi bakobwa nk’uko bisanzwe mu mihango y’ubukwe nyarwanda ngo arebe niba uwo bashaka arimo.
Nyagusaba ati : “Tubashimiye kuba mwatwakiriye ariko ndabona koko twari twibeshye uwo twashakaga nta wuri muri aba mutweretse barahaguruka ngo baritahira
Shyiraho Igitekerezo!
Subscribe to: Post Comments (Atom)


text:
POLITIKI : IBYEMEZO BYAFATIWE MU NAMA Y'AKANAMA GASHINZWE AMATORA KA FDU- INKINGI YATERANYE KU YA 09 NZERI 2014
Inama y'Akanama Gashinzwe Amatora mu ishyaka FDU –Inkingi yateranye ku wa kabili taliki ya 09 Nzeri 2014 ifata ibyemezo bikurikira:
1.Ku nyandiko y'umuyobozi wa Komite-Mpuzabikorwa icyuye igihe isaba gusubika kongere.
Akanama Gashinzwe Amatora gashingiye ku byemezo byafaitiwe muri kongere yabereye i Breda muri Mata 2014 yemeje ko kongere igomba kuba mu ntangiriro za Nzeri kuyimurira ku wundi munsi nyuma ya 14 Nzeri binyuranye n'ibyemezo by'urwego rukuru rw'ishyaka kuko byaba bitakiri mu ntangiriro ya Nzeri.
Kubera ko nta muntu ku giti cye cyangwa urwego rundi rushobora gufata ibyemezo bivuguruza ibya kongere, bikubitiyeho kandi ko Komite-Mpuzabikorwa icyuye igihe kuva muri Mata 2014 iri mu nzibacyuho bivuga ko ifite uruhushya rwo gukora “affaires courantes” gusa, Akanama Gashinzwe Amatora karasanga ububasha umuyobozi wa Komite-Mpuzabikorwa yihaye bwo gusubika kongere nta shingiro bufite cyane cyane ko nta n'urwego na rumwe ruzwi mu ishyaka rwabigiyeho inama mbere. Bityo Akanama Gashinzwe Amatora karakomeza gushimangira ko kongere izaba uko biteganyijwe ku ya 13-14 Nzeri 2014.
2. Adresse izaberaho Kongere.
Kongere yo ku ya 13-14 Nzeri 2014 izateranira kuri adresse ikurikira:
ONTMOETINGSHUIS DE BRUB
HERTSHAPE 11-19
9300 AALST
BELGIUM
3. Gahunda ya kongere.
Inama y'Akanama Gashinzwe Amatora yo ku wa 1 Nzeri yari yemeje ko Perezida wa Komite-Mpuzabikorwa akusanya ibyifizo by'abagize iyo komite byashyirwa kuri gahunda y'ibyigwa na kongere. Ibyo ntibyakozwe uko byasabwe ndetse n'umukuru w'Akanama Gashinzwe Amatora ntiyongera kugira icyo asubiza abo bakorana muri ako kanama. Icyakora habonetse icyifuzo cy'umwe mubagize iyo komite.
Hifashishijwe icyo cyifuzo, hakurikijwe kandi ibyemezo bya kongere yo muri Mata 2014 bisaba ko kongere yo muri Nzeri iba igamije itora, hashingiwe kandi ko Akanama Gashinzwe Amatora gahabwa n'itegeko ububasha bwo gutanga gahunda ya kongere iberamo itora, hemejwe ko umunsi wa mbere wa kongere uteganyirijwe itora naho uwa kabili ukagenerwa ishyirwaho ry'inzego z'ishyaka. Hakurikijwe cyane cyane ingingo za 17, 19 na 20 z'Amategeko Agenga Amatora iyo gahunda mu buryo burambuye iteye itya:
GAHUNDA YO KU WA 6 TALIKI YA 13 NZERI
10H00 – 10H15: Ijambo rifungura Inama
10H15 – 11H00: Kwerekana abafite ububasha bwo gutora, kwemera abatumwe (procurations) n'indorerezi.
11H15 – 11H30: Kwemeza gahunda ya kongere
11H30 – 12H00: Akaruhuko
12H00 – 13H00:
a)Kwemeza inyandiko-mvugo ya kongere y'i Breda.
b)Kujurira ku byemezo byafashwe na AGA no kwakira ubujurire uko ingingo ya 20 y'Amategeko Agenga Amatora ibiteganya.
c)Kwiga ku bibazo byaba bitarabonewe ibisubizo hashingiwe ku mategeko angenga ishyaka.
13H00 – 14H00: Ikiruhuko
14H00 – 15H00: Kwivuga ibigwi by'abiyamamaza
15H00 – 16H00: Gutora, kubarura no gutangaza amajwi
16H00 – 16H30: Akaruhuko
16H30 – 16H45: Ijambo ry'uhagarariye abatzinze itora
16h45 - 17H00: Kurangiza umunsi ku ba kongeresite bazanzwe
17H00 – 19H00: Kwiherera kwa Komite-Mpuzabikorwa icyuye igihe na Liste yatsinze amatora (VP2) bagakora remise & reprise (grands dossiers, etc..), kuvugana n'abayobozi b'ishyaka mu Rwanda nabo bategura ikipi yabo ku ruhande rwa VP1, kuvugana na liste itatsinze, gushyira abantu (komiseri) mu myanya, etc...
GAHUNDA YO KU CYUMWERU TALIKI YA 14 NZERI
10H00 – 10H15: Gutangaza ubuyobozi bukuru bushya (Bureau exécutif na comité directeur) bw'ishyaka.
10H15 – 11H15: Kwemeza uko inzego zindi ziteganyijwe n'Amategeko-Ngengamikorere y'ishyaka zizajyaho.
11H15 - 11H30: Ijambo ry'uhagarariye abatowe(VP2)
11H30 - 12H00: Gusoza no gusabana
Bikozwe kuwa kabili taliki ya 09/09/2014
Gratien Nsabiyaremeye, Visi-Prezida
Eric Bahembera, Umwanditsi-mubitsi
Ndahayo Dismas, umujyanama
Marcel Sebatware, umujyanama


text:
Abaturage bafite icyo kibazo cyane ni abo mu mirenge ya Mayange, Julu na Rilima. Bavuga ko inka zibonera ari iziragirwa ku gasozi. Bakemeza ko inka zona imyaka yo mu mirima ku buryo ntacyo basarura.
Sekamana Venuste, umwe muri abo baturage avuga ko yahinze ibigori kuri hegitari ebyiri ariko inka z’umuturanyi we zirabyona kuburyo nta kintu na kimwe azasarura.
Agira ati “Ejo bundi narazifashe noneho nzishyikiriza ubuyobozi ariko bahise bazirekura none nabuze aho nabariza ngo banyishyure imyaka yanjye zariye. Kandi hadashize n’iminsi ibiri zoneye undi muturage nawe arazifata barongera barazirekura.”
Mugenzi we witwa Mukarubayiza Rose avuga ko aho kugirango bazajye bahinga hanyuma biribwe n’inka bazareka guhinga.
Agira ati “Iyo bagurishije inka ntibaduha, kandi akenshi zitungwa nibyo tuba twahinze, ubuyobozi bubakingira ikibaba ntibahanwe.”
Aba baturage bongeraho ko n’iyo bagerageje gukoma abashumba, hari ubwo babagirira nabi birimo no kubakomeretsa kandi bakaba babona ubuyobozi ntacyo bubikoraho.
Bakomeza bavuga ko ubuyobozi bwahereye cyera buvuga ko buzacyemura iicyo kibazo ariko na n’ubu hakaba nta gikorwa.
Nsanzumuhire Emmanuel, umuyobozi w’Akarere ka Bugesera avuga mu rwego gukemura icyo kibazo mu buryo burambye, inka izongera gutwa yona imyaka y’umuturage nyirayo azajya acibwa amande y’ibihumbi 15RWf kun ka imwe.
Agira ati “Inka imwe izajya ifatwa izajya icibwa amande y’ibihumbi 15 (RWf) bwa mbere. Naho niyongera gufatwa ntizajya isubizwa.
Kandi ibi bihano byatangiye gushyirwa mu bikorwa, n’umuyobozi uzakingira ikibaba uwonesheje azabihanirwa bikomeye”.
Ubuyobozi bukaba busaba abaturage kutihanira ababoneshereje kuko bashobora kubihanirwa. Basabwa ahubwo kigeza ikibazo cyabo ku bayobozi kigashakirwa umuti.


text:
"Ntimuhagarike imitima yanyu, mwizere Imana nanjye munyizere. Mu rugo rwa Data harimo amazu menshi: iyaba adahari mba mbabwiye, kuko ngiye kubategurira ahanyu" -Yohana 14:1-2.
Kuwa kane w’icyumweru gishize, tariki ya 18/06/2015 Itorero ryo mu gihugu cya Isirayeli, ryo kubutaka butagatifu aho bivugwa ko Yesu yakoreye igitangaza cyo guhaza abantu basaga ibihumbi 5, ryagabweho igitero n’ abantu bivugwa ko ari abayahudi batemera Yesu Kristo, barahatwika.
Ubu noneho muri iki gihugu, abakristo bafite ubwoba ko bashobora gukomeza kugabwaho ibitero. Cyane cyane baratinya abayahudi batemera Yesu. Ibi ni nyuma yuko mu cyumweru gishize, ahantu abakristo bafata nk’ahatagatifu ku itorero rya Tabgha hagabwe igitero. Aha niho bivugwa ko Yesu yaba yarakoreye ibitangaza byinshi harimo n’icyo guhaza abantuibihumbi 5.
Itangazo ryashyizwe ahagaragara n’umuryango Aid to the Church in Need, rivuga ko umwe mu bayahudi batemera Kristo yavuze ati "Ibintu byose by’amanjwe ntituzabyihanganira." Ibi kandi byakwirakwijwe hose, no ku rusengero abakristo basengeramo.
Umwe mu bayobozi b’ itorero rya gikristo muri iki gihugu yavuze ko, nyuma y’ igitero cyagabwe kuri uru rusengero, hari amakuru avuga ko aba bayahudi batemera Kristo bari gutegura ibindi bitero bizibasira cyane abakristo.
Yagize ati "Habayeho ubugome bukabije, bwakozwe n’aba bahakanyi. Byatangiye rutoruto bigenda bizamuka, bigera ku gufata umuriro kuri ubu ushobora gutwika, ukanangiza byinshi harimo n’impfu z’abantu. Ubu noneho dushobora kwibaza, mbese ni iki kizakurikiraho?" Ndatekereza ko ibi bikorwa by’ ubugome biri gukorwa n’ itsinda rito cyane. Sinashyira abanya Isirayeri bose mu gatebo kamwe, mu gihe harimo bamwe bakunda amahoro n’ ubwumvikane, ariko hari n’ abandi b’ intagondwa bashaka ko undi muntu utari umuyahudi abaho. Mfite ubwoba kuko aka gatsiko k’ abantu bameze gutya karimo kwiyongera cyane kandi ari nako ubugome bwabo bwiyongera. Inyubako nyinshi zirimo iy’ urwibutso, ingoro y’ amateka, n’ icyumba cy’ inama by’ abakristo byari ku rutonde rw’ ibigomba gusenywa nk’ uko bagenje inzu y’ ibitabo n’ urusengero."
Umukuru w’ igihugu cya Isirayeli Reuven Rivlin yavuze ko adashyigikiye ibikorwa nk’ ibyo by’ubugizi bwa nabi. Agaragaza ko ubutaka butagatifu bukwiye kuba ubw’abantu bose ntavangura.Ndetse avuga ko ibikorwa by’ubugome n’ubushotoranyi kubijyanye n’ubutaka butagatifu n’ahantu ho gusengera, ari amakosa abangamira uburenganzira bwa muntu, nk’ igihugu badashobora kwihanganira.


text:
Urwenya-Uko Umusore Yatsinze Ikigeregezo cyo Gusambana
Uko Umusore Yatsinze Ikigeregezo cyo Gusambana
Umusore yagiye gusura fiancé we bari hafi kurushinga, agezeyo asanga ntawuriyo yajyanye n'ababyeyi be gutembera. Mu rugo hari hasigaye murumuna we nawe w'inkumi kandi yambaye utwenda tureshya cyane. Umusore ati "ko uri hano wenyine abandi bagiye he?" umukobwa
yirya cyane, yisekesha kandi atamiye urutoki "bagiye gutembera kandi baranasura nyogokuru."
Umusore:"ko mbona wambaye ubusa?" umukobwa wari wambaye agasengeri n'agakariso gusa maze aramusubiza ati"numvaga hashyushye cyane...ntanicyo byakagombye kugutwara kuko nanjye nkwikundira!" umusore agwa mukantu, mugihe akibaza byinshi umukobwa akomeza kwirya ageraho akuramo kagasengeri maze amuha karibu mu cyumba! Umuhungu akubise igituza kirimo imitemeri y'amabere, akubise amaso amatako n'imitako by'uwo mukobwa aradagadwa maze asohoka munzu yiruka ajya kumodoka ye yasize hanze ngo afate agakingirizo karimo...!
Agisohoka ageze ku muryango yumva amashyi menshi n'amajwi avuga ngo félicitation! Ahindukiye abona ni ba sebukwe, nyirabukwe na fiancé. Bati "twakugeragezaga ngo turebe ko utazajya uca inyuma umukobwa wacu!" Umuhungu mu mutima ati "shimwa Mana kandi umbabarire kubyo naringiye gukora."
Shyiraho Igitekerezo!
Subscribe to: Post Comments (Atom)


text:
Aho kwa bagenzi banjye naje kuhahurira n’ ibibazo binyuranye ariko mbasha ku bivamo kubera ubwitanjye bwabagenzi banjye cyane by’ umwihariko mugenzi wanjye wari uzwi kw’ izina rya MUNYURANGABO LONGIN.
Uyu musore (waje nawe guhitanwa na maherere nkayakorewe abandi bose muri jenoside) yagaragaje ubutwari butagaragajwe n’abantu benshi muri biriya bihe, inshuro zitari nke yankuye mu maboko y’ interahamwe zaje kenshi kunshakisha. Rimwe akabikora akoresheje uburyo yarafite bwo kumenya kuvugisha abantu.
Ubundi akabikora akoresheje amafaranga ye kugirango abashe kugura abazaga banshaka! Ibyo kandi sinjye yabikoreraga gusa kuko icyo gihe aho iwe twari duhari turi abantu bagera nko kuri batandatu kandi buri wese Longin yagize uruhare mu buryo twarokotse.
Ikibabaje nuko uyu musore yaje guhitanwa n’abasilikare ba Leta y’Abatabazi ngo bamujijije ko yarahungishije umututsikazi! Uko iminsi yashiraga niko ibintu byagendaga bigorana maze ubwo interahamwe zazaga zikantwara ariko kubwa mahirwe nkazikurwa mu maboko nanone n’ umusilikare wari waje gusura mwenewabo wari muri abo bagenzi banjye Munyurangabo icyo gihe yahise afata icyemezo cyo kumfasha guhungira ku mugabo bitaga Zuzu nawe waje kumfasha kugera kuri Croix Rouge International aho navuye njya muri Milles Collines naho nkaza kuhava njya muri zone yarifitwe na RPF icyo gihe ariko Munyurangabo nawe yaje guhunga ubwo imirwano yakomeraga mugace ka Nyamirambo.
Mu guhunga kwe yajyanye n’ umukobwa buzuraga wari warahungiye iwe, maze ngo ubwo bari munzira bahunga baza guhagarikwa na barriere y’abasilikare yari ku kiraro cya Mukungwa ahagana mu Ruhengeri.
Ngo bamubajije impamvu ahunganye inyenzi…maze ngo bamubwirako we agomba gukomeza ariko iyo nyenzi ye yo bayisigarana.
Nkibisanzwe Longin ngo yagerageje kureba uko yavana umukunzi we mu maboko yabo bicanyi ariko nti byakunze kuko ngo bamubwiyeko niba atabavuye mu maso ari bucirwe rumwe nurwiyo nyenzi ye! Munyurangabo k’ unshuro ya mbere ari nayo yabaye iyanyuma yananiwe gukora ibyo yaramaze amezi atatu akorera abantu yari yariyemeje kurwanaho.
Ngo yahise yiruka ariko nyuma yakanya gato umwe mu basilikare bari aho kuri barriere ati, "kureka uriya musore akagenda n’ ubuswa bukomeye kuko umuntu nkawe nta nyenzi imurenze! Niba abasha gukururana n’ iyinyenzi y’ umukobwa kugera aha hose, ejo niwe uzagaruka aturasa nka ba Kanyarengwe"! Ubwo ngo uwo musilikare wari umaze akanya akurikiye Munyurangabo yaje kugaruka avuga ko ngo w’amuntu ari Inyenzi yuzuye ngo kuko abuze amarengero ye! Gusa aho niho hantu hanyuma Munyurangabo abamubonye muri iyo nzira bavuga ko bamubonye bwanyuma.
Abantu benshi banyuze iyo nzira baje gukomeza kuzageza muri Zaire, ariko nta muntu numwe waba yaratanze amakuru avuga ko yongeye kubona Longin nyuma yiyo barriere yo kuri Mukungwa.
Aya makuru nayabwiwe nuwo mukobwa wari inshuti ya nyakwigendera Munyurangabo waje kurokoka nyuma yaho yaterewe icyuma nabo basilikare maze ngo bakamuta mu mugezi wa Mukungwa kubwa mahirwe agakurwamo n’abasilikare b’ Inkotanyi ngo bahise bagera aho kuri Mukungwa nyuma gato yo guhunga kwa basilikare ba Leta y’Abatabazi bari kuri iyo barriere.
Uretse rero ubu bwitanjye mugenzi wanjye nyakwigendera Munyurangabo yangaragarije maze bukaza kuvamo irokoka ryanjye nanavuga ko n’ abandi mu bagize umuryango wanjye barokotse kubera uruhare uyu mugenzi wanjye yabigizemo, kuko uburyo yakomeje kubasha gushukashuka Interahamwe zo muri quartier aribwo bwatumye baba ababyeyi banjye cg abo tuvukana babasha kubona uburyo bwo guhunga.
Muri quartier twari dutuyemo nkeka ko iwacu honyine ariho hataguye umuntu numwe mubari bahari icyo gihe (iwacu murugo hari abantu bagera kw’ icumi.)
Munyurangabo yafashije umuryango wanjye mu buryo bunyuranye bwaba mukubashakira ibibatunga kuko icyo gihe nta numwe wabashaga gusohoka byaba mukubaburira bitewe n’amakuru yabaga abashije gukura mu bantu aho yabaga abasha kugenda muri quartier ndetse no kubasha gutuma interahamwe zidatera iwacu kubera uburyo yabashaga kuzishukashuka.
Ndetse nkaba naraje kumenya ko ariwe waburiye iwacu ngo bahunge amaze kumenya ko kuri barriere yari haruguru y’ iwacu bari bamaze gukora inama yo kuza gutera iwacu ngo kuko arirwo rugo rw’ abatutsi rwari rusigaye muri quartier.
Nubwo buri wese mubari iwacu mu rugo yagize amahirwe yo kurokoka kubera ahanini ubwitanjye n’ ubutwari bwa mugenzi wanjye Munyurangabo Longin ntabwo ayo mahirwe yageze kuri bose mu muryango wacu, kuko murumuna wacu wu muhererezi (yarafite imyaka 7) Irankunda Jean Paul yaje guhitanwa na jenoside aho yari yaragiye mu biruhuko bya Pasika kwa mubyara wacu Kayonga John (umwana wa mukuru wa papa) wakoraga mu bitaro by’ indera.
Uyu murumuna wacu ibyu rupfu rwe kugeza nubu byatubereye urujijo kuko nkibisanzwe iyo utamenye aho uwawe yaguye uhora wibwirako yaba akiriho.
Ariko rero ibye we harimo na karusho kuko ahagana mu mpera ya 1994 hari umuntu wahoze aturanye n’ iwacu wazanye amakuru avuga ko ngo yahuye na KIBWA (niko twamwitaga) I Nyanza ya Butare.
Ngo yamunyuzeho yicaye inyuma mu modoka y’abasilikare arikumwe n’abandi basilikare ba RPF .
Nyuma yayo makuru twagerageje gushakisha ahantu hose hashoboka kugirango tumenye amakuru nyayo ariko ntacyo byatanze kuko nta nahamwe twasanze barigeze babona cg bumva uwo twagiye dushakisha duhereye ku makuru twari twahawe nuwo muntu wahoze ari umuturanyi.
Hanyuma kandi ahagana muri za 2000 haza kuboneka video y’abantu bahungiye mu bitaro by’ Indera ubwo abasilikare ba bafaransa/ababiligi bajyagayo guhungisha abanyaburayi, iyo video igaragaza agace gato murumuna wacu ahagaze muruvunge rw’abantu barimo basaba abo basirikare ko batabasiga aho ngaho kuko bari bwicwe ni babikora.
Ibyakurikiyeho ngirango birazwi kuko abo basilikare b’abazungu bitwariye bene wabo maze abanyarwanda baraho bakirarwamo n’ Interahamwe zari zarabagose… amakuru yavuyeho aho Indera avuga ko harokotse mbarwa.
Gusa icyo na nubu tutigeze tumenya kandi wenda dushobora no kutazamenya bibaho nuko uwo murumuna wacu yaba yaraharokokeye cg se yarahaguye.
Uretse rero uwo murumuna wacu tutazi amarengero ye nyakuri kubera urwo rujijo twahuye narwo, umuryango wanjye wabuze abantu bagera kuri 25 ku mpande zombi iwabo wa papa n’ iwabo wa mama kubera jenoside yakorewe abatutsi mu 1994.
Imyaka rero ishize ari 17 nyuma yo kubura bacu, ariko rero nkuko babivuga ngo “ twe twarokotse suko hari icyo twarushaga abagiye, ahubwo nuko buriya hari impavu zatumye turokoka” njye rero ku giti cyanjye nkaba nsanga imwe muri izo mpanvu ari ugukomeza nyine tukibuka bacu duharanira ko ibyababayeho bitazibagirana ariko by’ umwihariko aruko tugomba gukora ibishoboka kugirango ibyatubayeho bitazongera kuba ukundi.
Akamaro ka sport/football mu rwego rwo gufasha kugera ku ntego yo kutazasubira mu bihe nkibi twibuka kuri uyu munsi.
Nkuko nabigaragaje mu buhamya bw’irokoka ryanjye sport ifite ubushobozi bwo gukora ibintu bitabashwa gukorwa mu bundi buryo ubwo aribwo bwose. Iyo urebye usanga umubare wa basportifs bagize uruhare muri jenoside aribo bake cyane ugereranije nizindi ngeri zose z’abantu bagize society Rwandaise.
Ibyo usanga ntayindi mpamvu uretseko twe muri sport ikintu cya mbere batwigisha kandi bikaba ngombwa ko uhora ukitaho kugirango ubashe kuba umusportif w’intangarugero ari ukugira fair play/esprit sportif.
Iki kintu rero ku mbwanjye mbona ari ingirakamaro cyane kuko kidufasha kwihanganira by’inshi abandi Bantu batabasha kwihanganira mu buryo bworoshye.
Kubera iyo mpamvu rero njye nkaba mbona twebwe nkaba sportif twagombye gufata iyambere tugafasha abanyarwanda kwiyubaka baharanira amahoro, ubumwe n’ ubwiyunjye.
Kuko iyo ariyo nzira yonyine izatuma tutazasubira mu makuba yaduteye ingaruka zibyo twibuka uyu munsi.
Biragaragara ko ingamba zinyuranye zashyizweho kandi zikomeje gushyirwaho ngo ikibazo cyaryanishije abanyarwanda kitazongera kubaho.
Ni ngombwa rero ko natwe abasportif dushyiraho akacu kandi uretse ubu buhamya bwanjye natanze murwego rwo kugaragaza uko sport yamfashije njyewe kugiti cyanjye bimaze no kugaragara ko sport arimwe muntwaro ikomeye ikoreshwa mu guhuza no kumvikanisha abantu hirya no hino kw’ isi.
Muri urwo rwego rero twebwe nka ba footballeurs tubikoze mwizina rya Association des Anciens Footballeurs du Rwanda tukaba twaratangiye kwiga k’ umushinga uzakoreshwa mu gukangurira abanyarwanda cyane cyane urubyiruko akamaro ko guharanira amahoro, ubumwe no gushyigikira ubwiyunge tubinyujije mu rwego rwa football.
Uyu mushinga turimo turawigaho kandi turizerako mugihe kitarambiranye uzaba watangiye.
Bikaba byaba byiza rero n’abandi basportif bo muri disciplines zinyuranye batangira gutekereza ku gikorwa nkicyo kugirango twese duhurize ingufu za sport hamwe mu rwego rwo gushakira igihugu cyacu amahoro n’ iterambere birambye.
Imana ikomeze ibane n’abacu twabuze tugikunda kandi natwe ikomeze kutubashisha kwihangana no gushakira ibisubizo ibibazo byacu bya buri munsi.
Urutonde rurambuye rwa ba rutahizamu
Urutonde rwa batsinze ibitego byinshi
Imikino iteganyijwe gukinwa


text:
Ese Imana Izantabara?
Waba mubuzima butanezerewe kandi uri mubushake bw’Imana?
Yego, birashoboka. Ariko kandi wanaba no mu munezero mwishi wa mahoro.
Ku bantu bavuga bati : Ndi mubihe bigoranya kuko ariho Imana ishaka, ariko nubwo ari ubushake bw’Imana , ndihebye, ndahangayitse kandi sinezerewe, Hari inkuru nziza. Iyo Imana yemeye ko tuba mubihe nkibyo, iduha ubuntu budasanzwe bwo kubinyuramo. Ubwo buntu nibwo butuma abatureba batangara bati eeeeeee.... ntibyumvikana ko uyu muntu arimo kunyura mu bintu nkibi.. ariko akaba afite amahoro meshi ! Ibyo biterwa no kwizera.
Iyo twagize Imvugo nka " Si nzabishobora, ngiye kubivamo" Aho gushira ibyiringiro byacu mu Mana akaba ariyo itubashisha.
Kwiga cyangwa kwitoza kwiringira Imana n’ubuntu bwayo umunsi ku wundi , bituma duhoza ibitekerezo n’ amagambo yacu mu murongo umwe ni ijambo ry’Imana.
Icyo kwiringira Imana bya kugezaho
N’umvise ibisobanuro by’ubuntu ko ari ubutunzi bw’Imana ku bwo gutanga Yesu, ubwo nubusobanuro ni bwiza. Ariko mu byukuri nubusobanuro bwo mu mwuka cyane.
Na sobanura Ubuntu nk’imbaraga z’Imana zidufasha gukora ibyo twifuza. Ubuntu nimbaraga. Kandi butuzaho binyuze mu kwiringira, kwiringira duhabwa n’Imana. Abaroma 12:3 hatwihanangiriza ko tutagomba kwishyira hejuru kuberako Imana niyo iduha kwiringira.
Ugomba kwibaza uti ’ Ni gute nkoresha ibyiringiro byanjye?
Ese ugerageza guhindura ibintu udafitiye ububasha bwo guhindura? Ese uriho urarwana nuko wazamuka aho kugerageza kunezeza Imana? Niba ari uko bimeze, uriho urananizwa nuko ugerageza kureba kubiboneka.
Iyo turiho dukora ubushake bw’Imana, ubuntu bwayo bugendana natwe muri byose.
Kwizera si cyo cyonyine wakora cya nyuma
Iga kwiringira Imana ku bw’ubuntu bwayo, Jye najyaga shyira ibimenyetso ku ruzitiro rwinzu yanjye bigira biti “ Imirimo ya kamere yunguka guhangayika” Igihe cyose nagiraga guhangayika (gukuka umutima) cya kimenyetso cyaramfashaga bigatuma menya neza ko Imana turi kumwe. Icyo nasobanukiwe kimwe nuko Ubuntu bw’Imana atari ubw’igitangaza cy’umunota wanyuma. Imana ntabwo ipfa kukujugunyira akantu ko kukunezeza kumunota wanyuma , maze ngo nirangiza ivuge iti “ngaho genda ususuruke”. Ubuntu bw’Imana ni kintu wahora wishyingikirijeho.
Uko wagira amahoro none
Kuko dufite ubuntu bw’Imana none (muri ki gihe), nta mpamvu yo guhangana ni mibereho yacu , dutekereza uko twabigenze cyangwa tunicira inzira.
Abagalatiya 5:16 haratubwira hati, “Ndavuga nti “Muyoborwe n’Umwuka” kuko ari bwo mutazakora ibyo kamere irarikira” Sobanukirwa neza ko itavuga ngo “Ni muneshe umubiri maze mugendere mu mwuka w’Imana”
Kuko iyo duhugiye mu by’Umwuka,ntabwo dukora ibyo irari ry’umubiri kuko tuba dutumbiriye (cyangwa twitaye) ku busabane bwacu n’Imana , tunatekereza urukundo rwayo kuri twe.
Uko twakira Kristo nk’Umwami n’umukiza wacu, niko dusabwa (tugomba) kubana nawe ibihe byose by’ubuzima bwacu bwose, ariwe twishingikirijeho. Ntabwo ugomba kuyoborwa ni mibereho urimo, kuko ufite imbaraga z’ubuntu bw’Imana muri wowe, kandi wahabwa ubwo buntu ku gipimo cyose waba ubukeneyeho aka kanya.(none).
Amen!!
Joyce Meyer.


text:
Muri iyi minsi hagwa imvura nyinshi biba biza iyo uvuye mu rugo witwaje umwenda wo kwifubika.
Ikote nk’iri riri ku ifoto riba ryiza kuryitwaza muri iyi minsi ya week end mu gihe wasohokanye n’inshuti kuko akenshi ku mugoroba haza imbeho nyinshi bikaba byakubangamira mu gihe udafite icyo wifubika.
Usibye kurisohokana iri koti ushobora no kurijyana ku kazi bisanzwe mu gihe hari imbeho nyinshi ukaba wirinze imbeho kandi ukaba wanarimbye.
Ikote ryo gusohokana mu mbeho
Muri iyi minsi hagwa imvura nyinshi biba biza iyo uvuye mu rugo witwaje umwenda wo kwifubika.
Labels: kwambara


text:
Abahangayikishwaga no kugira amabere yaguye ,bigatuma batiyambarira uko babishakaga cyangwa bakumva bibatera ipfunwe, igisubizo cyabonetse kuko Monaco Cosmetics yazanye amavuta yo kubibafashamo.
Abahangayikishwaga no kugira amabere yaguye ,bigatuma batiyambarira uko babishakaga cyangwa bakumva bibatera ipfunwe, igisubizo cyabonetse kuko Monaco Cosmetics yazanye amavuta yo kubibafashamo.
Iduka Monaco Cosmetics ricuruza amavuta y’ubwoko bwose noneho ryazanye amavuta yo mu bwoko bwa Brunovassari atuma amabere yaguye ahagarara nk’imitemeri ,hari n’andi mavuta atuma umuntu wamaze gusaza yongera akagira uruhu rwiza gusa ayo yisigwa n’uri hagati y’imyaka 40 kugeza kuri 50 gusa.
Mu iduka Monaco Cosmetics uhasanga amavuta y’ubwoko bwose ku bana, abagore n’abagabo , ibikoresho by’isuku byo mu bwiyuhagiriro, amavuta na za produit zikoreshwa muri za saloon de coiffure, za make-up, za deodorant, Veri ni zisigwa ku nzara n’ibindi byose bijyanye n’ubwiza.
Amavuta muri Monaco bafite y’akarusho ni nk’ayo ya Brunovassari atuma amabere yaguye yongera guhagarara, hari na Brunovassari yo gukuraho amaribori n’amabara yo mu maso utifuza cyane cyane ku bantu b’inzobe.
Andi moko y’amavuta meza wasanga muri Monaco Cosmetics harimo nka So Carrot, Nivea, Bioderma , Maxwhite, F&W lotion na Crème yayo , L’oreal Paris, OE, , pyphasse (yisigwa n’abantu b’inzobe) n’andi menshi atandukanye.
Uretse amavuta aturuka i Burayi hari n’amasabune akesha uruhu akozwe mu bimera bituma uruhu rudatakaza umwimerere warwo karemano ,twavuga nk’isabune zikorwa muri avoka , mu mapapayi, mu gikakarubamba n’ibindi bimera bituma umubiri wawe urushaho gucya no kumera neza.
Hari umuti wo gusukura amenyo ukoreshwa n’abanywa itabi ngo badahumura nabi mu kanwa, hari n’ukoreshwa n’abantu barwaye ifumbi, ukozwe mu gikakarubamba n’indi.
Hari za ma make-up zitandukanye, amasakoshi, impeta, amadarubindi y’izuba n’ibindi bikoresho bituma urushaho kuryoherwa n’ubuzima.
Monaco Cosmetics iherereye mu nyubako ya Grand Pansion Plaza mu igorofa rya mbere.Ukeneye ibindi bisobanuro wabahamagara kuri telefoni 0782756606


text:
Ibintu 3 Imana idushakaho Raymond Birasa
MIKA 6:8 Yewe mwana w’umuntu we, yakweretse icyiza icyo ari cyo. Icyo Uwiteka agushakaho ni iki? Ni ugukora ibyo gukiranuka no gukunda kubabarira, no kugendana n’Imana yawe wicisha bugufi.Ibyo Imana idushakaho:
1. Ni ugukora ibyo gukiranuka
Iyo umunyabyaha amaze kwakira Yesu Kristo aba abaye umukristo, mu rugendo rwa Gikristo ugomba gukora icyo Imana ishaka; Imana ishaka ko buri wese akora ibyo gukiranuka, gukiranuka ni ubuzima bwacu bwa buri munsi, ugakiranuka aho abantu bakureba ndetse n’ahiherereye. Muri Bibliya tuhasanga imibereho ya Yobu uko yakomeje mu mutima we guharanira gukiranuka atitaye ku byo abantu bamubwiraga ndetse atarebye n’ibyamubabazaga. yarahamije ati: “Gukiranuka kwanjye ndagukomeje ntabwo nzakurekura, umutima wanjye ntuzagira icyo unshinja nkiriho” Yobu 27: 6.
Mbese wowe ujya ugambirira guhamya nubwo byagaragara ko aho uri ari wowe wenyine uri guhamya Imana? Haranira guhamya aho uri hose kuko ni cyo Imana igushakaho.
2. Gukunda kubabarira
Imana kandi iradushakaho gukunda kubabarira, kubabarira bikwiye kuranga umukristo kuko natwe duhora tugirirwa imbabazi n’Imana kuko uko dukiraniwe iyo duteye intambwe yo gusaba Imana imbabazi ntabwo ireka kutubabarira. Niyo mpamvu umuntu akwiye kubabarira mugenzi we nubwo ibyo yagukoreye byakubabaje cyane.
Dore uko Yesu Kristo yasubije Petero amubaza umubare agomba kubabari umuntu muri (Matayo:18:21-22) Nuko Petero aramwegera aramubaza ati “Databuja, mwene Data nangirira nabi nzamubabarira kangahe? Ngeze karindwi?” Yesu aramusubiza ati “Sinkubwiye yuko ugeza karindwi, ahubwo yuko ugeza mirongo irindwi karindwi. Benedata urebye ukuntu dusaba Imana imbabazi kandi ikatubabarira, twagakwiye kubabarira umuntu wese waduhemukiye kandi Yesu yabivuze neza cyane ngo uzababarire umuntu ugeze inshuro mirongo irindwi karindwi.
Birasobanutse dukwiye kugira imbabazi igihe cyose, niba utabasha kubabarira tangira ubabarire kandi nawe niba hari ukwatse imbabazi zitange. Nkuko Yesu yakomeje abidusaba ( Matayo 18:33) ”nawe ntiwari ukwiriye kubabarira mugenzi wawe nk’uko nakubabariye?” Imana idushoboze kubabarira.
3. Kugendana n’Imana yawe wicisha bugufi
Kandi nanone Imana irashaka ko tugendana na yo, twicisha bugufi. Mu bintu bituranga harimo gukunda icyubahiro, iyo hagize umuntu ugusuzugura birakubabaza cyane kuko dukunda ko twubahwa kandi na buri wese.
Dore uko Petero yabivuze “Namwe basore mugandukire abakuru. Mwese mukenyere kwicisha bugufi kugira ngo mukorerane, kuko Imana irwanya abibone na ho abicisha bugufi ikabahera ubuntu.” (1Petero:5:5-6) Inzira yo kuzamurwa nuko ubanza ugaca bugufi maze igihe gikwiye Imana izadushyira hejuru. Imana idushoboze dukomeze gukiranuka, dukunde kubabarira ndetse dukomeze no kuyikorera twicisha bugufi.
Raymond Birasa


text:
Muri iyi minsi turavuga ku bisobanuro byo kuryama muri position imwe cyangwa iyindi. Bimenyesheje iki niba kugira ngo ubone ibitotsi bigusaba kuryama ugaramye kandi ugeretse akaguru ku kandi ?
Kuryama ugaramye ubwabyo bivuga ko umuntu ameze neza, ibintu byose biri ku buringanire mu mutwe we no mu mubiri we muri rusange. Usanga mu bihugu bishyuha abantu bakunda kuba baryamye gutya iyo bari muri siesta. Ni ukuvuga ka karuhuko gato ko ku manywa nyuma y’ufunguro ry’amanywa.
Kuryama ugaramye kandi bituma ubwonko bukora neza, ubwenge bugakanguka kandi umuntu ukumva akomeye mu mubiri we.
Hari uburyo rero bunyuranye umuntu ashobora gufata mu gihe aryamye agaramye. Hari abagereka akaguru k’ibumoso ku k’ibiryo kugira ngo bumve bameze neza.
Abahanga bavuga ko akaguru k’ibumoso ari icyicaro cyo kugororoka, kakaba kanasobanura ukugira icyizere cy’ejo hazaza cg se ikizere umuntu yifitiye ubwe mu minisi izaza. Mwe mukunda kuryama mugaramye mwageretse akaguru k’imoso ku k’iburyo umusaza Oswald arizera ko ibyanyu mubyumvise.
Naho wowe uryama ugaramye kandi akaguru k’iburyo ari ko wageretse ku k’imoso tega amatwi icyo biba bisobanura. Bivuga ko uba ukeneye guhozwa, kongerwamo ikizere. Kuko akenshi buriya uba uri mu bihe byo gusuzugurwa, gucibwa amazi, mbese kudahabwa icyubahiro.
Mu by’ukuri ibi n’ibintu byikora, umuntu atanabitekerejeho, ukuguru kw’indyo akakugereka ku kw’imoso kugira ngo bimwongerere ikizere muri we, yumve na we akomeye kandi ashoboye.
Mu ryamukuru ritaha, umusaza Oswald azabaganirira ku cyo bisobanura iyo umuntu, kugira ngo abone ibitotsi bimusaba kuryamira urubavu ariko kandi akarambika ikiganza ku musaya. Tuzanareba icyo bivuze iyo umuntu akunda kuryama agaramye ariko akagereka ibiganza bye ku nda !
Ibitekerezo byawe bingeraho binyuze kuri facebook kwa Oswald Oswakim cyangwa kuri twitter,com kwa Oswaki. Ushobora kandi kubinyuza ku rubaga rwange: http://www.oswaki.wordpress.com. Bye!


text:
Avuga ko kuwushyira mu masomo bidahagije gusa, kuko bikwiye no kugirwa itegeko gutsinda ayo masomo, kugira ngo Umuco n’amateka byongererwe agaciro cyane cyane uhereye mu rubyiruko.
Agira ati “Umuco nugirwa itegeko, ugashyirwa mu ishuri abanyeshuri bagategekwa gutsinda iri somo mbere yo guhabwa impamyabumenyi, umuco uzongera ugire agaciro. Nibitaba ibyo ntaho umuco uzagera.”
Pasiteri Mpyisi asanga ari inshingano ubuyobozi bw’igihugu bufite mu nshingano umuco, gukorana n’ubufite mu nshingano uburezi kugira ngo umuco ukorerwe integanyanyigisho wigishwe mu mashuri, abanyeshuri bawigishwe bawukurane.
Ati “Ababyeyi nibumva ko umuco wagizwe isomo mu ishuri kandi ari itegeko kuritsinda bazakora ibishoboka byose abana bawige bawumenye kandi bawutsinde. Kandi umusaruro wabyo ntuzatinda kugaragara kuko umuco Nyarwanda ari mwiza, kandi wubaka uwufite.”
Umuyobozi ushinzwe Umuco muri Minisiteri y’umuco na siporo Mutangana Steven, avuga ko leta yabitangiye, ishyira imbaraga mu bufatanye hagati y’ inzego zitandukanye zirebana n’umuco kugira ngo umuco ukomeze wimakazwe uhereye mu rubyiruko.
Ati “Muri Kaminuza y’u Rwanda ishami ry’ubugeni hamaze gushyirwamo amasomo arebana n’umuco, tukaba twizerako ayo masomo azagirira akamaro abayiga, ndetse akazagira akamaro mu miryango itandukanye abo banyeshuri bakomokamo.”
Avuga ko gahunda Leta yashyizeho y’itorero ihabwa abanyeshuri baba abo mu gihugu n’abiga hanze, ibafasha cyane gusubira mu ndangagaciro z’Abanyarwanda, ikabafasha gukomera ku muco, ku buryo bigaragaza umusaruro ufatika ku gihugu.
Inteko y’ururimi n’umuco ifatanyije n’Ikigo cy’igihugu gishinzwe Uburezi (REB) bafatanya mu gukundisha abana kuvuga ururimi rw’Ikinyarwanda, kuko ruri mu masomo yigishwa mu mashuri kugira ngo abana bakure bazi kuvuga neza Ikinyarwanda.
Ibyo bijyana na gahunda y’Ikigo k’igihugu gishinzwe ingoro z’umurage Gakondo, kigisha bigishwa amateka y’igihugu, bakanigishwa ubutwari bwagiye buranga Abanyarwanda, nk’uko Mutangana abisobanura.


text:
ven.
22
juin
2012
ISOMO RYA MBERE
Isomo ryo mu gitabo cya kabiri cy’Abami (2 Bami 11, 1-4.9-18.20)
Muri iyo minsi, 1Ataliya nyina w’umwami Okoziya abonye ko umwana we apfuye, yiyemeza kwicisha abantu bose bakomokaga ku mwami. 2Yehosheba, umukobwa w’umwami Yoramu akaba na mushiki wa Okoziya, afata Yowasi mwene Okoziya, amuvana mu bana b’umwami bagombaga kwicwa. Nuko amujyanana n’umurezi we, abahisha mu cyumba cy’ingoro bararagamo, Ataliya ntiyaba akimwishe. 3Yowasi abana n’uwo murezi imyaka itandatu mu Ngoro y’Uhoraho, ubwo Ataliya yategekaga igihugu.
4Mu mwaka wa karindwi, Yehoyada atumiza abategetsi bakuru b’ingabo z’Abakari n’ingabo zarindaga ibwami, bamusanga mu Ngoro y’Uhoraho. Asezerana na bo kandi abarahiriza mu Ngoro y’Uhoraho, hanyuma abereka umwana w’umwami. 9Abatware b’abasirikare bakora nk’uko umuherezabitambo Yehoyada yabategetse. Buri wese afata abantu be, ari abajya mu mirimo yo ku isabato ari n’abayirangije, bose baragenda basanga umuherezabitambo Yehoyada. 10Umuherezabitambo aha abatware b’abasirikare amacumu n’ingabo by’umwami Dawudi, byabaga mu Ngoro y’Uhoraho. 11Abarinzi b’ibwami bahagarara bafite intwaro mu ntoki bakikije umwami, kuva mu ruhande rw’iburyo rw’Ingoro kugera mu rw’ibumoso, hafi y’urutambiro imbere y’Ingoro. 12Nuko Yehoyada asohora umwana w’umwami, amwambika ikamba ry’ubwami, amuha n’ibindi biranga ubwami. Bamwimikisha amavuta, hanyuma abantu bose bakoma mu mashyi biyamirira bavuga bati “Umwami aragahoraho !”
13Ataliya yumvise rubanda rusakuza, agenda abasanga aho bari bari mu Ngoro y’Uhoraho. 14Aritegereza, abona umwami ahagaze hafi y’inkingi y’Ingoro nk’uko byari umuhango usanzwe, abatware n’abavuza amakondera bamuri iruhande, n’abantu bose bo mu gihugu banezerewe kandi bavuza uturumbeti. Nuko Ataliya ashishimura imyambaro ye asakuza ati “Ubugambanyi ! Ubugambanyi !” 15Umuherezabitambo Yehoyada abwira abatware bakuru b’ingabo bategeka abarinzi, agira ati “Nimumusohore mumucishe hagati y’imirongo y’ingabo ! Umukurikira mumwicishe inkota !” Koko rero, umuherezabitambo yari yavuze ati “Umwamikazi ntazicirwa mu Ngoro y’Uhoraho.” 16Bajyana Ataliya bamunyuza mu irembo amafarasi yanyuragamo, bamugejeje ku ngoro y’umwami bamutsinda aho.
17Yehoyada yifatanyije n’umwami n’umuryango wose, agirana isezerano n’Uhoraho kugira ngo umuryango uzabe uw’Uhoraho; umwami n’umuryango nab o bagirana isezerano imbere ye. 18Hanyuma imbaga yose ijya ku ngoro ya Behali, bamenagura intambiro ze zose n’amashusho ye babimaraho; na Matani, umuherezabitambo wa Behali, bamwicira imbere y’urutambiro. Umuherezabitambo Yehoyada atoranya abo kurinda Ingoro y’Uhoraho. (19b)Bavana Yowasi mu Ngoro y’Uhoraho bamujyana mu ngoro y’umwami, yicara ku ntebe y’ubwami. 20Abantu bose bo mu gihugu baranezerwa, umurwa uratuza. Ataliya we bari bamwicishije inkota, mu ngoro y’umwami.
ZABURI (Zab 132 (131), 11, 12, 13-14, 17-18)
Inyik/ Uhoraho yihitiyemo Siyoni, ashaka ko imubera Ingoro.
Uhoraho yarahiye Dawudi,
ni indahiro atazivuguruzaho,
ati “Nzitoranyiriza umwe mu bahungu bawe,
nzamugire umwami uzakuzungura !
“Abahungu bawe nibakomeza isezerano twagiranye,
n’amatangazo nabamenyesheje,
abahungu babo na bo bazicara
ku ntebe yawe y’ubwami ubuziraherezo.”
Kuko Uhoraho yihitiyemo Siyoni,
ashaka ko imubera Ingoro,
ati “Ni yo buruhukiro bwanjye iteka ryose,
ni ho nzatura kuko nabyifuje !
Ni ho nzaturutsa inkomoko ya Dawudi,
nzahakomeze urumuri rw’intore yanjye.
Abanzi be nzabakoza ikimwaro,
maze ikamba rye rizamubengeranireho.”
IBANGONDIRIMBO RIBANZIRIZA IVANJILI (Mt 5, 3)
Alleluya Alleluya
Hahirwa abakene ku mutima, kuko Ingoma y’ijuru ari iyabo.
Alleluya
IVANJILI
+ Matayo (Mt 6, 19-23)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 19« Ntimugashakire ubukungu hano mu nsi, aho udusimba n’imungu byonona, aho abajura baca ibyuho bakiba. 20Ahubwo mwizigamire ubukungu mu ijuru, aho udusimba n’imungu bitonona, aho abajura badaca ibyuho ngo bibe. 21Kuko aho ubukungu bwawe buri, ni ho n’umutima wawe uzaba uri. 22Itara ry’umubiri ni ijisho. Niba rero ijisho ryawe ridafite inenge, umubiri wawe wose uzamurikirwa. 23Naho niba ijisho ryawe ari ribi, umubiri wawe wose uzaba mu mwijima. Noneho se niba urumuri rukurimo ruhindutse umwijima, uwo mwijima uzangana iki ! »


text:
Nubwo bamaze gutanga inka 37704 ariko ngo urugendo ruracyakomeza kuko bafite umuhigo wo kuzarangiza umwaka wa 2017 bamaze gutanga muri gahunda ya Giri’inka, inka ku miryango yose itishoboye.
Umuyobozi w’Intara y’Amajyaruguru Bosenibamwe Aime, avuga ko uyu mwaka mu Turere dutanu tugize iyi ntara, muri gahunda ya Gir’inka bashoboye gutanga inka ibihumbi 4, ariko ngo urugendo ruracyakomeza kuko 2017 izajya kurangira abatishoboye bose barorojwe muri gahunda ya Gir’inka.
Ati “Muri rusange rero mu Ntara y’Amajyaruguru kuva iyi gahunda yatangira, tumaze gutanga inka zigera 37704 zimaze gutangwa muri gahunda ya gir’inka, kandi urugendo ruracyakomeza kuko twifuza ko muri 2017 yarangira inka zose ziteganyijwe gutangwa ku miryango ikennye zose zaba zatanzwe birumvikana ko atari inzira yoroshe ariko nanone birashoboka ukurikije aho tuvuye ”.
Bamwe mu baturage bo muri iyi Ntara bahawe inka muri gahunda ya Girinka basobanura ko mbere bari babayemo mu buzima bukomeye kuko uretse kuba batarashoboraga kubona amata ngo n’ifumbire kuyibona ntibyaboroheraga ari na byo byatumaga bahora mu bukene bitandukanye nuko basigaye bameze nyuma yo korozwa.
Ngezahoguhora Marc n’umuhinzi mworozi w’intangarugero mu murenge wa Gakenke,avuga ko byose abikesha inka yahawe muri gahunda ya Girinka.
Ati “Ntarabona inka njyewe ntabwo nahingaga ngo neze, nka buno mfite urutoki ariko urwo rutoki nta fumbire nabonaga ku buryo ntezaga igitoki ahubwo nahoraga ku isoko ndi kugura ku maseri, ariko nkurikije iyi gahunda ya Girinka icyo yamariye ubu mfite urutoki rw’intangarugero ku buryo icyo gihe nezaga nk’agatoki bakampa nk’ibihumbi 2 ariko ubu nsigaye neza igitoki bakampa nk’ibihumbi 8”.
Kuva gahunda ya Girinka yatangira muri 2006, inka zatanzwe zimaze guhindura ubuzima bwa benshi mu Ntara y’Amajyaruguru babikesha kubona amata hamwe n’ifumbire.


text:
Ubuvumvu ni umurimo,ukoranana neza n’ubundi buhinzi n’indi mishinga yo guteza imbere icyaro. Imishinga yo guteza imbere icyaro nayo ikunze guteza imbere ubuvumvu. Ibihingwa bimwe bihingwa mu mishinga babona ubuki babukuye mu mirimo yo kubangurira ikorwa n’inzuki. Ubuvumvu bushobora kukuzana inyungu k’uborozi bato bahinga ibyo bihingwa cyangwa bafite izuki zabo aho hafi.
Ibihingwa bikurikira bizwiho kubangurirwa n’udukoko, nibyo bikunze guturukaho uturabo inzuki zifashisha mugukora ubuki.
Sisal, cashew, icyayi, ipapayi, coconut, ikawa, squash, pumpkin, cucumber, oil palm, litchi, citrus, imyembe,avoka, clover, melons, watermelons, peaches, blackberries,sesame,igihwagari,ibishyimbo na alfalfa.
Ibihingwa bibona inyungu bizikura mukubanguridwa n’udukoko haboneka imbuto. Ibi byongera umusaruro w’imbuto kandi zikaba ari nanziza. Ubuki buboneka cyane iyo ntabundi bukoko buri muri ako gace bushobora kubangurira ibihingwa cyangwa ari duke tutagera kubihingwa byose.
Abaturage bakora mu mishinga y’amashyamba usanga bita cyane k’ubuvumvu. Ubuvumvu bukungukira cyane iyo hari amashyamba aho hafi, akundwa n’inzuki. Bamwe mubabomye inyungu zikomoka k’ubuvumvu bakunze kugira abantu inama uko bakwita ku amashyamba. Ubuvunvu nanone bwangizwa n’umuriro kuburyo zakurya zigahita zinigendera mu mashyamba.
Ubwoko bw’ibiti bifashisha mukongera guhinga amashyamba bigomba kuba bitanga ibiryo by’inzuki kugira ngo haboneka inganda z’ibikomoka ku inzuki. Ubuvumvu ni imirimo imwe ikomoka ku amashyamba.
Ibiti byifashishwa muyindi mirimo nko gucana, inzitiro n’amasaso, nabyo bitanga ibyo inzuki zikoramo ubuki muduce tumwe na tumwe. Ibikorwamo ubuki biterwa n’ibintu byinshi( ikirere,igihe n’ubutaka), igiti ntabwo cyavamo ibikorwamo ubuki mugihe ari gishyashya ahantu. Genzura ko ubwoko bw’igiti bwavamo ibikorwamo ubuki bitewe n’imiterere yahoo hantu kandi gikure mbere yuko inzuki zitangira gukora ubuki.
Ubworozi bw’inzuki bw’unganirana n’ubundi bworozi
Ubuvumvu ni umurimo,ukoranana neza n’ubundi buhinzi n’indi mishinga yo guteza imbere icyaro. Imishinga yo guteza imbere icyaro nayo ikunze guteza imbere ubuvumvu. Ibihingwa bimwe bihingwa mu mishinga babona ubuki babukuye mu mirimo yo kubangurira ikorwa n’inzuki. Ubuvumvu bushobora kukuzana inyungu k’uborozi bato bahinga ibyo bihingwa cyangwa bafite izuki zabo aho hafi.


text:
Uri Mwiza by Derek, Olvis ,Tizoo
Uzansaza By ACTIVE
URABARUTA OFFICIAL VIDEO by JOE PATT
Ndi Uw’i Kigali by PressOne Ent
Umuhanzi Nsabimana Olivier arakangurira urubyiruko gukunda Imana
Nsabimana Olivier ni umuririmbyi w’ indirimbo z’Imana ndetse akaba n’umunyamakuru kuri Radio Authentic.
Mu kiganiro gito yagiranye n’Igihe TV arahamagarira urubyiruko gukunda Imana no kuva mu bintu bitayihesha agaciro. Aboneraho kandi no gutangaza ko yashyize hanze amashusho y’indirimbo ye « Ntararenga inkombe ». Iyi ndirimbo akaba yarayigeneye guhumuriza abantu bari mu bibazo ,akabizeza ko Imana ibari hafi kandi izabatabara mu bibazo byabo.


text:
"Abayuda na bo baracya baranezerwa, barishima bagira icyubahiro." Esther 8:16
Ibi byabayeho nyuma yuko Hamani wangaga abayuda urunuka,yaramaze kubambwa kugiti, nyamara agisongora akagishinga yaraziko,kizajyaho umwe mu bayuda!
Ahari hari uburozi baguteze ntiwanyura inzira burimo Hari abahize ko utazabaho, ariko uranga ubabanaho!
Imva bamwe bibwiraga ko wacukuriwe, ubu zamezemo ibyatsi Kuba uriho si uko satani yakijijwe cyangwa ngo ube warakunzwe na bose!
Ni uko itanga Umwuka ikiguhagazeho.
Kuba ukiri mu kazi si uko wakoze neza kurusha bose, Kuba ubyara bigakunda si uko usenga kurusha abapfushije, Kuba ugira abakikuvugisha nayo ni impamvu yo gushima.
No kuba ubona abatakwemera nabyo nuko ukiriho, udahari wakwangwa nande?
Ibyo ubura, cyangwa utagezeho ntibigukange kuko n’abapfuye bari bafite imigambi myiza iruta n’iyawe. Fata icyemezo kiza:
UCYE MU MASO,UNEZERWE KANDI USHIME
Iyo ukomeje gusoma izo nkuru z’abayuda, kubera icyemezo kiza bafashe cyo kwereka Imana ko bibuka ibyo ibakoreye,mu bihugu byose ngo barabatinye batangira KWIHINDURA Abayuda.
Mbega byiza,Buriya nawe ufashe icyemezo cyo GUCYA no GUSHIMA Imana, benshi bafata icyemezo cyo kuba ABAKRISTO!
Kuba Turiho si ibyo kwihererana, Tanga ubuhamya, shima, andika ibitabo bivuga imirimo yagukoreye.
pastorviva.pcm@gmail.com Power of Change Ministries


text:
Yesaya 40:1-2
"Nimuhumurize abantu banjye, mubahumurize." Ni ko Imana yanyu ivuga.
"Muvuge ibyururutsa imitima y’ab’i Yerusalemu, mukomere muhabwire ko intambara zaho zishize kandi yuko gukiranirwa kwaho hakubabariwe, n’ibyaha byaho byose ko habihaniwe kabiri n’Uwiteka."
Mu gihe mu gihugu cyacyu twitegura gutangira iminsi ijana yo kwibuka Jenoside, numvise twafata iminsi mike tuganira ku mutwe w’ijambo nise " Imana ihumuriza".
Uno munsi ndasaba buri wese usoma iyi nyigisho gusoma no gutekereza kuri iki cyanditswe ariko yibaza kd asubiza ibi bibazo:
1) Ni kubera iki biba ngombwa ko umuntu ahumurizwa? Wifashishije Ijambo ry’Imana, tanga ingero z’abantu bahumirijwe n’impamvu byabaye.
2) Ni muntu ki uhumuriza undi? Tanga ingero zishingiye ku ijambo ry’Imana.
3) Ni ubuhe buryo bukoreshwa mu guhumuriza umuntu? Tanga ingero.
4) Waba ukeneye guhumurizwa? Kubera iki usanga ubikeneye? Niba ari yego, kandi bitakugoye, bisobanure ubinyujije kuri email.
5) Ni iki kiba nyuma y’uko umuntu ahumurizwa? Waba ufite ingero zishingiye kuri Bibiliya?
Nkeneye kumva ibitekerezo byawe kuri iri jambo tuzagarukaho mu minsi iri imbere.
Amahoro y’Imana abasage.
Fidèle Masengo, Foursquare Gospel Church Kimironko masengof@yahoo.fr


text:
Ujye wibuka umuremyi wawe mu minsi y’ubusore bwawe! Ev. Adda-Darlene.
Ujye wibuka umuremyi wawe mu minsi y’ubusore bwawe,iminsi mibi itaraza, imyaka itaragera ubwo uzaba uvuga uti: "Sinejejwe nabyo". Umubwiriza 12:1
Ubuzima bubeshwa bwiza n’uko hari ibyo tubamo, ibyo tureba, ibyo turya twumva bitubereye byiza. Imana yashyize uburyohe mu buzima ku buryo nubwo duhuriramo n’intambara, ntabwo ari kenshi umuntu yifuza ko ubuzima bwe bwo muri iyi si bwarangira.
Niyo mpamvu usanga umuntu yishyiriraho ibimukingira kugira ngo adapfa, kugira ngo adasiga buno buzima. Imana yashyizeho igihe cyo kubaho k’umuntu, ariko icyo gihe kigabanijemo ibice.
Igice cya mbere, ntabwo umuntu aba azi ibiryoshye ibyari byo, bamuhitiramo, baramunombera, aba akiri umwana.
Amaze gukura aba azi neza ibiryoshye. Aha, ntibimworohera kureka ibiryoshye birimo ibyaha. Aba yumva atabireka. Gusambana, kunywa inzoga, itabi n’ibindi bibiherekeza nabyo hamwe n’ibindi byiza, yumva byose yabibamo kuko yumva biryoshye.
Aha, kwibuka umuremyi bisaba imbaraga nyinshi. Kandi ibiryoshye byinshi bigira ingaruka mbi harimo no kuzarimbuka iteka.
Igice cya nyuma, aha ni mu busaza. Niho umuntu yakita muri sinejejwe nabyo. Aha, amaso arahuma ntareba muri Bibiriya. Amatwi arapfa ntiyumva umuvugabutumwa, ntiyumva amakuru y’ibitangaza byabaye. Amenyo aba atakibasha brochettes, cg ntanarimo. Aha, ibiryohereye ntibikenewe kereka ibisharira.
Niyo mpamvu Bibiriya igusaba gushaka umuremyi iminsi mibi itaraza. Korera Imana ukibasha kuyihimbaza, utaragera muri Sinejejwe nabyo.
Hitamo neza, hitamo Yesu, Satani ni umubeshyi.
Habwa umugisha wowe warangije guhitamo Yesu, mukomereho uzagere mu gihe cya Sinejejwe nabyo, byibuze unejejwe na Yesu, unejejwe n’Imana mu mutima, Yesu aguhe umugisha.
Ev. Adda-Darlene.


text:
BIRARO MUTAMANGANDO
Habayeho umugabo akitwa Mwungeli, akagira abana mirongo urwenda n' icyenda. Umwana we w’ umuhererezi akitwa Biraro Mutemangando. Bari abatwa; umwuga wabo wari uwo kubumba inkono. Biraro Mutemangando we, yanga kubunba inkono, ahitamo guhiga. Yiga kurasa, akamenya kuboneza. Bukeye se aramubwira ati: "Ko abatwa batungwa no kubumba, nkabona utabyikoza wowe wibwira ko uzatungwa n' iki?" Biraro ati: "Nzitunga, nzitungisha umwuga wo guhiga, uwo kubumba ndawanze." Mwungeli ati: "Ndaguciye."Biraro asanga bakuru be ati: "Mwungeli yanciye none ndagiye." Abandi bati: "Tukajyana." Bahaguruka bose; ari mirongo itanu. Baragenda, ngo bagere mu ishyamba bica inyamaswa yitwa Isenge. Barayibaga. Biraro abwira umwe muri bo ati: "Jyana inyama uzishyire data, wenda yakwibwira, amenye ko nkiriho, nkimwibuka." Umuhungu muzima aragenda ageze kwa se atura inyama araramukanya. Mwungeli abwira umwana ati: "Wabaga he wa ngegera we!?" Umwana ati: "Ngiyo intashyo Biraro Mutemangando akoherereje." Se ati: "Genda umubwire uti garuka, wicika mu rugo rwa so ntawaguciye." Biraro aragaruka.Bukeye haza abanyarwankeri bari bagishishije inka zabo. Mutemangando ati: "Nimuze tubanyage ziriya nka zabo!" Bene nyina bati: "Tujya gupfa twaba tuzira iki?" Biraro Mutemangando, aratera; aratamika arekura umwambi, wica abantu batanu, uca hagati y' abandi uvuza ubuhuha; unyura munsi y' imfizi icura umuborogo; arongera yohereza yo undi mwambi bugi bukeba, wica abandi batanu, nanone umwambi uca mu nsi y' imfizi icura umuborogo, maze abantu arabahumba.Biraro aratabaruka, asanga se yagiye kubunza inkono. Inka bazibyagiza mu rugo. Mwungeli aje, ati: "Narabivuze, Biraro ni umusazi, izi nka z' abandi zaje hano zite ?" Mwungeli araza n' inyota yose, yenda umuheha awushinga mu mata, aranywa, ariruhutsa, noneho ati: "Navuze ko Biraro Mutemangando natankiza azanyica mo kimwe; none ngaho birabaye, erega azankize!"
Bajya guca icyarire barazisasira. Biraro Mutemangando asasa mu muryango, atekera itabi aranywa. Inka iza gukorora. Mwungeli ayumvise ati: "Ni nde unkororeza inka?" Ati: "Ndabizi ni wa musazi Biraro nta wundi wabigira!" Ati: "Nongeye kuguca uranze ubaye ikivume."Biraro Mutemangando abyuka kare ajya kubwira bene se ati: "Data yongeye kunca aho kungororera." Barongera barahaguruka, baragenda, ari mirongo itanu, bagenda bajya guhakwa. Baragenda bajya kwa Gahaya bati: "Turashaka ubuhake." Gahaya ati: "Ntawakwanga guhaka abantu baza bashaka ubuhake." Bukeye Gahaya aza kubagira Mutemangando inka; inka ayoherereza se Mwungeli.Umunsi umwe kwa Gahaya haza kuvumbuka imbogo. Bati: "Uyica aragororerwa"; bati: "Kandi udatabara arabeho baramurimburana n’ abe." Biraro Mutemangando aragenda arayirukana, ayitera icumu, imbogo iriruka, arongera ayitikura icumu mu rubavu ayitura hasi, ayicara hejuru, maze atuma kuri bene se ngo nibajye kurimbura kwa Gahaya. Ntibahasiga n' uwo kubara inkuru.
Ni uko Biraro Mutemangandg uko yakicaye kuri ya mbogo yitwaga Rubito, ararigita baramuheba. Bakuru ba Biraro bigarurira igihugu cyose cya Gahaya, baragitegeka.


text:
Impamvu ingoto bayita Adam’s Apple cyangwa Pomme d’Adam - Igitekerezo
Ingoto ni igice cy’umubiri kigirwa n’abagabo, ariko kuba cyariswe Adam’s apple cyangwa Pomme d’Adam bishobora kugira aho bihurira n’ibyanditswe muri bibiliya.
Biva mu bushakashatsi bwakozwe na Gasana Marcelin umunyamakuru akaba n’umusesenguzi, agendeye ku byanditswe bitagatifu (Bibiliya).
Buvuga ko Imana yaremye Adamu na Eva ikabashyira mu busitani bwiza bwa Eden ari bwo bibiliya igereranya nka Paradizo. Ngo Imana yabahaye ibyiza byose bari bakeneye, kugira ngo babeho neza, birimo imbuto, inyoni, indabyo n’ibindi Imana yabonaga ko bizatuma abantu bayo badamarara.
Ntibyateye kabiri ariko, haza kuza uwitwa Lucifer (shitani / satani). Bibiliya ivuga ko ari umumalayika wirukanywe mu ijuru kubera gushaka kwiringaniza n’Imana.
Lucifer ageze ku isi muri Eden abona ukuntu Adamu na Eva bameze neza cyane, atangira gucura umugambi wo kubateranya n’Imana kugira ngo ayereke ko nawe afite ubushobozi ku biremwa byayo.
Gasana asobanura ko yifashishije bimwe mu byo Imana yabaremeye, icunga Eva ari wenyine mu busitani, icyo gihe, Adamu ashobora kuba yarasinziriye cyangwa yarangariye ibyiza bya Nyagasani.
Lucifer yegera Eva aramubwira ngo agende ace urubuto ku “giti cy’ubugingo” kugira ngo we n’umugabo bazagira ubuzima buhoraho.
Eva aba asingiriye urubuto rwa (pomme/apple) izi tujya tubona mu masoko rusange cyangwa abagore bacuruza mu muhanda, arumyeho yumva aranuriwe asanga atabyihanganira ni ko kujya kureba Adamu ngo nawe amuheho.
Adamu aramubwira ati “None se ko Imana yatubujije, ni iki cyaguteye guca urwo rubuto?” Eva arakomeza arahatiriza amubwira ko ari urubuto rw’ubuzima. Adamu agera aho aratsindwa nawe yemera gushuna kuri rwa rubuto.
Bombi bashbore buba bari bihishe munsi y’igiti bibwira ko Imana itababona, noneho mu gihe Adamu atangiye kumira rwa rubuto, Imana ibagwa gitumo iramubaza iti “Adamu uri mu biki?”
N’ubwoba bwinshi Adamu arikanga rwa rubuto ruramuniga, rwanga kumanuka ruhera hagati na gahati mu ijosi. Ari ho haturutse ingoto y’abagabo, nk’uko nyine mu cyongereza bayita Adam’s apple no mu gifaransa Pomme d’Adam bisobanura pomme ya Adamu.
Gasana avuga ko mu buseseguzi bwe, akurikije amateka kuri Adamu na Eva, asanga impamvu abagabo bagira ingoto igaragara, ari uko Imana yaguye gitumo Adamu ataramira urubuto rukamuhagama mu ijosi. Naho Eva we kuko yari yamaze kurumira kare, agasanga ari yo mpamvu abagore ari bo batwita kandi bikanabavuna.
Ibitekerezo ( 4 )
NTABWO BARIYE IGITI CY’UBUGINGO AHUBWO BARIYE IKIMENYESHA ICYIZA N’IKIBI.
Ahubwo bavugako yayitamiye yagera mumuhogo agashaka kuyihagarurira bikanga uko afashe mungoto nimbaraga akahakurura ikegera imbere Hahahabahahahahhh
MBEGA BIVUZE KO POMME ISHUSHANYA UMUGABO
konumva bitangaje gusa
huzuyemo amayeri menshi


text:
Imiryango irafunguye kubashaka kwiga mu Ishuri Rikuru ry’Ingabo z’u Rwanda
Ubuyobozi bw’ingabo z’u Rwanda bwasohoye itangazo rihamagarira abasore n’inkumi barangije amashuri yisumbuye babishaka, ko bakwiyandikisha kujya mu Ishuri Rikuru ry’Ingabo z’u Rwanda.
Mu itangazo ryashyizwe ahagaragara tariki ya 3 Mata 2016, rivuga ko ibikorwa byo kwandika abifuza kwinjira mu Ishuri rikuru ry’Ingabo z’u Rwanda ryigisha abazaba abofisiye mu ngabo z’u Rwanda bakanarangiza bafite impamyashobozi y’icyiciro cya Kabiri cya Kaminuza bizatangira tariki ya 18 Mata bikazarangira tariki ya 18 Gicurasi 2016.
Bimwe mu bisabwa kugira ngo umuntu abe yakwiyandikisha asaba kwinjira mu gisirikare, harimo kuba ari umunyarwanda, kuba ari inyangamugayo, kuba afite imyaka 18 y’amavuko kandi atarengeje imyaka 20, kuba atarakatiwe n’inkiko.
Mu bindi harimo kuba yararangije amashuri atandatu yisumbuye kandi yaratsinze amasomo abiri y’ingenzi mu yo yigaga nibura ku manota 18.
Harimo kandi kuba ari ingaragu, afite ubuzima buzira umuze,bigaragazwa n’icyemezo cya muganga wemewe na Leta agatsinda kandi ibizamini byanditswe bizatangwa.
Ibi bikorwa byo kwiyandikisha bikorerwa ku biro by’uturere buri wese aherereyemo.
SRC: IGIHE


text:
Yasuwe : Inshuro 397 | Ibitekerezo: 1 | Aho ariho: Isi muri Rusange
Ese Ujya Wibaza Impamvu uri umukobwa Mwiza Ariko Ntukundwe? Dore Ikibitera.
Tweet
By Leonce Ukurikiyimfura | January 07, 2017 saa 07:30:31
Buriya abantu benshi bagira uko bahitamo cyane kubijyanye n’uwo bakwiye gukunda cyangwa uwo babana nawe, rero usanga abahungu bajya guhitamo inshuti bakareba isura y’umuntu, uburyo yambara, aho akomoka ndetse n’uburyo agaragara. Ariko muby’ukuri uzaba wibeshye cyane nujya guhitamo umukobwa mukundana ukagendera kuri ibyo twavuze haruguru mu guhitamo inshuti muzarambana. Hano twabateguriye inama zagufasha uri umukobwa kugirango umuhungu wese ukubonye yumve yifuje kukgira inshuti.
1Ntago wiyitaho: Ndakeka umuntu wese uzakubona wikozeho mbese wafashe neza umubiri wawe ukagerageza kwisiga amavuta meza ku ruhu rwawe ndetse n’imibavu burya aba ari ingenzi kuko biri mu bizatuma umuhungu ukubona yumva ko uri umukobwa ugira isuku y’umubiri we kandi wiyitaho bityo akururwe n’uko kwiyitaho kwawe.
2 Ntago ugira imico myiza: Burya ntago ari byiza cyane ku mukobwa kwitwara uko yishakiye kuko burya urebye no mumuco cyangwa ugasoma ibyanditswe byose usanga umukobwa witwaye neza ntawe utamwifuza kandi ni n’inshingano z’umukobwa wese kuko n’Imana yafashe umukobwa imuha inshingano zo kubaha igitsina gabo kuko Umugore yabaye ho kubera umugabo, rero n’urangwa n’imyitwarire myiza uzakundwa ntakabuza.
Buriya abantu benshi bagira uko bahitamo cyane kubijyanye n’uwo bakwiye gukunda cyangwa uwo babana nawe, rero usanga abahungu bajya guhitamo inshuti bakareba isura y’umuntu, uburyo yambara, aho akomoka ndetse n’uburyo agaragara. Ariko muby’ukuri uzaba wibeshye cyane nujya guhitamo umukobwa mukundana ukagendera kuri ibyo twavuze haruguru mu guhitamo inshuti muzarambana. Hano twabateguriye inama zagufasha uri umukobwa kugirango umuhungu wese ukubonye yumve yifuje kukgira inshuti.
3.Ntago Ugira Isuku: Aha kugira isuku ni inshingano za buri kiremwa muntu ariko ku mukobwa ho biba akarusho kuko akenshi usanga umukobwa n’umuhungu batameze kimwe mu buryo bw’imiterere aho wenda twavuga ko uburyo umukobwa atuye bimusaba kugira isuku cyane kurenza umuhungu, niba uri umukobwa urangwa n’isuku ndakeka nta muhungu n’umwe uzagushidikanya ho.
4Ntago wambara neza: iki twagihuza n’isuku cyangwa se kwambara neza bikunganira kugira isuku gusa burya abahanga baravuga ngo uwambaye neza agaragara neza. Birumvikana rero niwambara neza ntakabuza uzagaragara neza kandi uzanakundwa.
Abagabo Bananiwe kwihangana Batangaza Impamvu Baca Inyuma Abagore Babo. Isomere!
Kutavuga rumwe ku ibihugu ntibyahungabanya umubano w'urubyiruko


text:
2 Abami 19:14 - Bukeye intumwa zishyikiriza Hezekiya urwandiko, ararwakira ararusoma. Hezekiya aherako arazamuka ajya mu nzu y’Uwiteka, aruramburira imbere y’Uwiteka.
Muri iri joro umutima wanjye wanyuzwe n’ukuntu Hezekiya yarwanye urugamba rukomeye yari yagabweho na Senakeribu.
Hari ibintu byinshi nize muri iki cyanditswe:
1) Ni byiza gutandukanya intambara dushoboye kurwana n’intambara tugomba guharira Imana. Hezekiya yari yararwanye intambara nyinshi mu gihe cye ariko noneho bigeze kuri iyi, ahitamo, kwerekeza iyo mu rusengero aba ariho ajya kuyirwanira! Intambara zawe uzirwanira he? Werekeza iyihe nzira?
2) Abanzi bose badutera baduhora Imana barwana nayo. Mu by’ukuri Hezekiya yamenye ko intambara yagabweho atari iye ngo akoreshe imbaraga ze arwana urugamba, ahubwo yamenye ko igitero yagabweho kigamije gusebya Imana. Nicyo cyatumye asaba Imana kwirwanirira. Ni kangahe dushaka kurwanirira Imana aho kuyireka ngo yirwanirire?
3) Iyo turwana ku bw’Imana urugamba ruhinduka urw’Imana. Dawidi yarabimenye ubwo yarwanaga na Goliathi (1 Samuel 17:47); Yehoshafati yarabibwiwe (2 Ingoma 20:15), Zerubabeli yarabibwiwe (Zekariya 4:6). Abo bose bamaze kubimenya, urugamba baruhariye nyirarwo! Ubu narabimenye, nta bizongera kumvuna!
4) Mu rugamba rw’Uwiteka, intsinzi n’iy’Uwiteka. Iteka iyo Imana iyoboye urugamba turimo, dutahana instinzi. Abaturwanya (twe nayo) barwana bigiza nkana.
5) Abo Imana ikoresha mu kurwana urugamba rwayo bahakura icyubahiro. Hezekiya, Yoshuwa, Mose, Dawidi, Deborah, n’abandi benshi bamamajwe no kuyoborwa n’Imana mu rugamba rwayo.
Niba baguhora Imana, komera! Urugamba si urwawe ariko intsinzi ni iyawe!
Mugire igitondo cyiza!
Fidèle MASENGO, Foursquare Church Kimironko masengof@yahoo.fr


text:
Nubwo ingo nyinshi zikunze gusenyuka biturutse ku makimbirane akenshi usanga ashingiye ku mitungo, iyo imibonano mpuzabitsina idakozwe neza na byo bishobora kuba intandaro yo gushwana hagati y’abashakanye biturutse ku gukekana amababa ndetse rimwe na rimwe bikavamo no gutandukana burundu
Dore inama wakurikiza kugirango urugo rwanyu rudasenyuka biturutse ku mibonano mpuzabitsina itakozwe neza
1. Ganira n’umugabo wawe mbere yo gukora imibonano mpuzabitsina.
Ibi bizabafasha kwisanzura kugikorwa mugiye kujyamo bityo igihe nyacyo kigere mwese mwiteguye bihagije. Iki gihe imibonano mpuzabitsina irabaryohera mwembi kuko muba mwayigiyemo umubiri ubyiteguye, bityo mukaryoherwa cyane.
2. Irinde kwishisha umugabo wawe.
Iki ni kimwe mu bintu abagore benshi bagira. Ugasanga afite umugabo ariko akaba atamukoraho mu gihe cy’imibonano mpuzabitsina ndetse bamwe ugasanga ntiyanamureba mu maso.
Abagore bameze batya baba birengagije ko bigenda neza iyo imibonano ikozwe muganira ndetse munakoranaho kuko bibafasha kuryoherwa iyo utabikoze uko bikwiye byaba intandaro yo kutishimirana bikaba byanatuma umugabo wawe ajya mu bandi bagore gushaka umunezero urenze uwo umuha cyane cyane iyo hari undi wabimukoreye mbere y’uko mubana.
3. Emerera umugabo wawe guhindura uburyo mukoramo imibonano mpuzabitsina (Position).
Hari abagore benshi usanga abagabo babo bagerageza kubahindurira uburyo bateramo akabariro bakanga bitwaje ngo ntibabyiviramo bagahora bakoresha u buryo bumwe nyamara wenda umugabo wawe yaraburambiwe.
Ibi bibabaza abagabo cyane ndetse ni bimwe mu bituma abagabo benshi bajya gushaka abandi bagore babemerera gukoresha uburyo bishimira.
Gusa ntitwakwirengagiza ko hari n’abagabo usanga batazi ko guhindura position (uburyo) yo guteramo akabariro ari ingenzi, aho usanga umugore abishaka ariko ntabikorerwe aha umugore na we aba asabwa gufata iya mbere akabimuganirizaho
5. Gerageza kwirekura maze urekure amavangingo mu gihe cy’akabariro
Hari abagore benshi (cyane cyane abacyubaka ingo) usanga bishisha (bikanga) cyangwa bagatinya kwirekura iyo bageze ku ntera yo kwirekura ngo amavangingo asohoke, ibuka ko icyo gihe ari ryo zingiro ryo kuryohereza umugabo wawe maze wirekure.
Kutazana amavangingo ni ingingo ituma abagabo benshi cyane baca inyuma abagore babo bakajya gushaka abandi bafite ayo mavangingo. Nyamara hari ubwo umugabo agucika kandi ari wowe wizize kubera gutinya kwirekura mu gihe cy’akabariro.
6. Gerageza uhange udushya mu gihe cyo gutera akabariro
No mu rukundo burya habamo guhanga udushya kuko buri wese akunda akantu gashyashya. Ni yo mpamvu usabwa kujya umukorera ibintu bitandukanye. Mu gihe mugiye gukora imibonano mpuzabitsina gerageza utunguze umugabo wawe akantu kadasanzwe ku buryo abona ko ufite umwihariko maze abona nta handi yajya ngo ahabonere umunezero nk’uwo umuha.
Izi nama uzikurikije ukongeraho kubaha umugabo wawe mu buzima busanzwe no kumenya gushaka imibereho utibagiwe no kwita ku bana banyu, byagufasha kubana n’umugabo wawe ubuzima buryoshye kandi ibihe byose.


text:
sam.
29
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 16, 3-9.16.22-27)
Bavandimwe, 3mutashye Purisika na Akwila, abafasha banjye muri Kristu Yezu ; 4abo ni bo bishyize mu kaga kugira ngo barwane ku buzima bwanjye. Si jye jyenyine ubashimira, ahubwo na Kiliziya zose z’abanyamahanga. 5Mutashye na Kiliziya ijya iteranira mu rugo rwabo. Mutashye incuti yanjye Epayineto, we muganura Aziya yahaye Kristu. 6Mutashye Mariya wabavunikiye. 7Mutashye bene wacu Andironiki na Yuniya twasangiye umunyururu ; ni intumwa z’ibirangirire kandi babaye aba Kristu mbere yanjye. 8Mutashye Ampiliyato, incuti yanjye muri Nyagasani. 9Muntahirize Urubano umufasha wanjye muri Kristu, ndetse na Sitaki incuti yanjye. 16Nimuramukanye mu muhoberano mutagatifu. Kiliziya zose za Kristu zirabatashya. 22Nanjye ndabatashya muri Nyagasani, jyewe Teritiyo wanditse uru rwandiko. 23Arabatashya Gayusi uncumbikiye jye na Kiliziya yose. 24Arabaramutsa Erasito umubikamari w’umugi, n’umuvandimwe Kuwariti.
25Nihasingizwe Imana, Yo ifite ububasha bwo kubakomeza bihuje n’Inkuru Nziza nabashyikirije namamaza Yezu Kristu, nkurikije iyobera ryari ryaracecetswe kuva kera kose, 26ubu rikaba ryahishuriwe abanyamahanga bose, rikagaragarira mu byanditswe by’abahanuzi. Nguko uko Imana Ihoraho yabigennye, kugira ngo na bo ibageze ku kwemera bayumvire. 27Imana Nyir’ubuhanga nihabwe ikuzo muri Yezu Kristu, uko ibihe bihora bisimburana iteka. Amen.
ZABURI (Zab 145 (144), 2-3, 4-5, 10-11)
Inyik/ Nyagasani Mana yanjye, nzasingiza izina ryawe iteka ryose.
Buri munsi nzagusingiza,
Nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Kuva mu gisekuru kugera mu kindi bazibukiranye ibyo wakoze,
bamamaze ibigwi byawe.
Nzajya ndondorera abandi ibitangaza byawe,
mvuge ikuzo ryawe ry’urukerereza,
rijyana n’ubwiza bwawe.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’Ingoma yawe,
batangaze ubushobozi bwawe.
IBANGONDIRIMBO RIBANZIRIZA IVANJILI (2 Kor 8, 9)
Alleluya Alleluya.
Yezu Kristu ni We mukire wemeye kwigira umukene,
kugira ngo adukunguharishe ubukene bwe.
Alleluya.
IVANJILI
+ Luka (Lk 16, 9-15)
Muri icyo gihe, Yezu abwira abigishwa be ati 9« Reka rero mbabwire: ayo matindi y’amafaranga nimuyashakishe incuti, kugira ngo umunsi mwayabuze, izo ncuti zizabakire aho muzibera iteka. 10Udahemuka mu bintu byoroheje, ntahemuka no mu bikomeye; naho uhemuka mu bintu byoroheje, ahemuka no mu bikomeye. 11None se nimuterekana ko muri indahemuka mu matindi y’amafaranga, ni nde uzabashinga ibifite agaciro k’ukuri ? 12Niba kandi muterekanye ko muri indahemuka mu bintu bitari ibyanyu, ibibagenewe muzabihabwa na nde ? 13Nta mugaragu ushobora gukorera ba shebuja babiri : azanga umwe akunde undi, cyangwa azibanda kuri umwe asuzugure undi. Ntimushobora gukorera Imana na Bintu. »
14Abafarizayi bikundiraga amafaranga, bumvise ibyo byose baramukwena. 15Yezu arababwira ati «Mukunda kwigira intungane mu maso y’abantu, ariko Imana izi imitima yanyu. Koko icyo abantu baha agaciro, ni cyo kiba kigayitse mu maso y’Imana.»


text:
Abagore bo mu Murenge wa Rwimiyaga mu Karere ka Nyagatare barishimira ko RDB yabahaye ivuriro hafi nyuma y’igihe kinini bari bamaze bajya kwivuriza kure byanatumaga abenshi muri bo babyarira ku nzira cyangwa bagapfa bataragera kwa muganga.
Abaturage bo muri uyu Murenge bubakiwe ivuriro n’ikigo cy’igihugu gishinzwe iterambere (RDB) biciye muri 5 ku ijana (5%) by’amafaranga ava mu bukerarugendo agashyirwa mu bikorwa bitandukanye by’iterambere.
Bavuga ko mbere yo kubakirwa iri vuriro bari babayeho nabi, cyane cyane abagore batwite kuko iyo babaga bagejeje igihe cyo kubyara byabagoraga cyane kugera ku bitaro bigatuma hari abapfa cyangwa abandi bakabyarira mu nzira.
Umwe mu babyeyi baganiriye na MAKURUKI yagize ati:”Ibi ni ibyiza byadusatiriye birenze ibyishimo tunafite ahubwo, ibi ni ibyiza, dufite amashuri, dufite ivuriro, mbere twavaga ahangaha tukajya kwivuza Bugaragara, nk’umubyeyi yaba ari nko kunda rimwe akagerayo yamaze gupfa cyangwa umwana yari atwite yapfuye, akenshi hakabaho n’ababyariraga ku nzira bagenda. Ariko ubungubu umubyeyi arafatwa n’inda agahita ajya hepfo ahangaha bakamubyaza cyangwa bakamwohereza ku bitaro iyo babonye biri butinde, aya ni amajyambere rwose.
Uyu mubyeyi ariko avuga ko nubwo babonye ibi byiza basaba Leta kubaha umuriro ndetse n’amazi meza, ibyifuzo ahuriyeho n’abandi batuye muri uyu murenge, ati:”Ubu ikindi dusaba ni amazi n’umuriro, baduhe amashanyarazi ni byo tudafite”
Muri uyu Murenge wa Rwimiyaga kandi aba baturage bubakiwe amashuri nyuma y’uko mbere hari abana bigiraga munsi y’ibiti na yo bayubakiwe biciye muri iyi gahunda yo gusaranganya amafaranga avuye mu bukerarugendo.


text:
Abantu b’Imana ni ab’ igiciro gikomeye!
“Moridekayi uwo ubwo utangiye gucogorera imbere ye, niba aruwo mu rubyaro rw’abayuda, ntuzamushobora, ahubwo uzagwa imbere ye” Esiteri 6:13b
Izi nkuru tuzisanga mu gitabo cya Esiteri, ariko cyane cyane ndivugira ku muntu witwa Moridekayi ngo wabaga ku irembo ry’I bwami, ubwo yari umuzamu, ariko icyo yakoraga cyose sicyo gifite agaciro, ahubwo igifite agaciro nuko ngo yari umuyuda! Ngo hari n’igihe bagenzi be bakoranaga nawe akazi kamwe bakoraga ikintu runaka, ariko we ngo akanga kugikora iyo cyabaga kinyuranije n’amategeko y’Imana, nuko ngo bamubaza impamvu akabasubiza ko aruko ari umuyuda Esiteri 3: 4 “ Kuko yari yireguje ko aruko ari Umuyuda”Imana itugirire neza.
Umugabo witwa Hamani wari umutware mukuru muri icyo gihe, ngo abagaragu bose babaga ku irembo ry’ibwami ngo baramupfukamiraga bakamuramya, ariko Moridekayi atitaye ku cyubahiro cy’uwo muntu, ngo yibuka ko hariho Imana iri mu ijuru ikwiye gupfukamirwa yonyine, nuko ngo yanga kujya apfukamira uwo Hamani , kandi akireguza ko impamvu aruko ari umuyuda. Mu yandi magambo, nuko yari uwo mu bwoko bw’Imana, yari umuntu w’Imana.
Hamani rero yaramwitegereje, amwibeshyaho! Ntiyamusobanukiwe! Yaketse ko ari umugaragu usanzwe, akeka ko ari umurinzi nk’abandi naho kumbe yibitsemo Imana!! Imana ishimwe cyane. Moridekayi we yari yiyizi kuko yari azi na za kirazira ku muyuda!!! Imana ishimwe, kandi yumvaga binabaye ngombwa yabizira ariko ntatatire igihango, ngo abatubaha Imana baramye Hamani hanyuma nawe w’umuyuda yubararane nabo! Imana itugirire neza.
Hamani ngo atangira gahunda ze zo gushaka kumanika moridekayi ku giti ndetse no kwicisha ubwoko bw’abayuda….. ariko inshuti ze n’umugore bamubwira aya magambo akurikira” niba aruwo mu rubyaro rw’abayuda, ntuzamushobora, ahubwo uzagwa imbere ye” kandi koko byaje kurangira Hamani ariwe bamanitse kuri cya giti.
Hari umuririmbyi waririmbye ngo hahirwa umuntu udakurikiza imigambi y’ababi, ntahagarare no mu nzira z’abanyabyaha, kandi ntiyicarane n’abakobanyi, ahubwo amategeko y’Imana akaba ariyo yishimira…..
Niba ari umukobwa akaba yubaha Imana yanjye, we kumusuzugura ngo ubona nta mibereho afite, niba ari umugabo akaba yubaha Imana, we kumusuzugura ngo nuko yapfakaye……
Uwo muririmbyi yashatse kuvuga ko umuntu w’Imana uko yaba abayeho kose, yaba akennye, yaba akora akazi katoroshye, yaba afite imibereho itari myiza, aba ku irembo ry’ibwami ….apfa kuba ari uwo mu bwoko bw’Imana, ujye umwubahira icyo, kuko ari uw’igiciro cyinshi mu maso y”imana. Kandi si Moridekayi gusa, buriya natwe niba twarakiriye Yesu nk’Umwami n’Umukiza wacu , turi abo mu bwoko bw’Imana nkuko Bibiliya itwita, Ubwoko bwatoranijwe, ishyanga ryera n’abantu Imana yaronse, turi ab’igiciro cyinshi mu maso y’Imana! Hagowe umuntu watwiterereza! Amen. Ngo ntabwo tuvumika! Amen
Humura niba uri uwo mu bwoko bw’Imana!
Yesu atugirire neza.


text:
Gatsibo: Ibikorwa by’iterambere ngo bigeze ku kigero gishimishije
Ikigo gishinzwe guteza imbere ibikorwa by’iterambere mu nzego z’ibanze LODA, gitangaza ko ibikorwa giteramo inkunga Akarere bigeze ku kigero gishimishije.
Iki kigo cyabitangaje nyuma yo gukora uruzinduko muri aka Karere ka Gatsibo kuri uyu wa 30 Kanama 2016, hagamijwe kureba ibikorwa bitandukanye by’iterambere giteramo inkunga akarere no kureba aho bigeze bibyazwa umusaruro n’abagenerwa bikorwa.
Muri ibi bikorwa hibanzwe cyane ku ishuri ryigisa imyuga rya Gatsibo Technical School riherereye mu Murenge wa Gatsibo, Akagari ka Gatsibo mu Mudugudu w’Agatare, rikaba ryigisha imyuga irimo ubwubatsi, amashanyarazi hamwe n’ibikorwa rusange.
Sibomana Saidi ni umuyobozi wungirije muri LODA, avuga ko kuzamura ubukungu bw’inzego z’ibanze ari zo nshingano za mbere z’iki kigo, ngo uru ruzinduko rukaba rwakozwe mu rwego rwo kugira ngo harebwe niba izi nzego ziyubaka uko bikwiye nyuma yo kuzitera inkunga.
Yagize ati” Ibikorwa ikigo LODA gitera inkunga byashyizweho mu rwego rwo kugira ngo hongerwe imirimo mishya binyuze mu kwigisha ubumenyingiro kandi birusheho guteza imbere abagenerwa bikorwa, ni muri urwo rwego twaje kureba aho bigeze kandi biratanga umusaruro mwiza.”
Bamwe mu banyeshuri baganiriye na Kigalitoday biga mu ishuri ry’imyuga rya Gatsibo Technical School, bayitangarije ko ubumenyi bakura muri iri shuri biteguye kuzabubyaza umusaruro ku isoko ry’umurimo.
Sindambiwe Jean Damascene ni umwe muri abo banyeshuri agira ati” Naje kwiga umwuga w’ubwubatsi mbikunze kandi mbishaka, niteguye kuzabibyaza umusaruro ningera ku isoko ry’umurimo kuko ari umwuga mwiza nashishikariza na bagenzi banjye kuwukurikira bagakura amaboko mu mifuka.”
Ishuri rya Gatsibo Technical School ryatangiye mu mwaka wa 2014, ryigamo abanyeshuri bagera kuri 400 barimo abahungu 320 n’abakobwa 80.
Ikigo cya LODA, gitera inkunga Akarere ka Gatsibo mu bikorwa by’iterambere bitandukanye birimo kubaka imiyoboro y’amazi, kubaka agakiriro, kubaka Hotel y’Akarere, kubaka imihanda n’ibindi.


text:
Aba baturage bavuga ko bakoraga akazi ko gutera ibiti no kubyuhira, guhinga imirima yatewemo imbuto z’indobanure mu mushinga wa RAB, watsindiwe na rwiyemezamirimo witwa Higiro Anastase, bagategereza ko abahemba bagaheba.
Umwe muri aba baturage baganiriye na RBA yagize ati “Kuva mu kwezi kwa gatatu twararimye turangije dutera urubingo, noneho izuba ritangiye kuva dutangira kuruvomerera. Saa kumi n’ebyiri twabaga turi mu Muvumba, ariko turakomeza turahatiriza turakora, tuvomerera ibiti twateye mu zuba.”
Ikindi aba baturage bavuga ko batumva neza ni uburyo bamwe muri bo bahembwa abandi bagasigara kandi bose barakoze akazi kamwe, bikaba byaratumye hari umwe muri bo wishwe n’inzara.
Hari uwagize ati “Inzara igiye kwica abantu, hari n’umusaza twakoranaga ejobundi twaramushyinguye kubera inzara. Twazaga gukora hano kubera gusonza akirirwa arya isogo mbisi, kugeza ubwo yapfuye.”
Rwiyemezamirimo Higiro Anastase wakoresheje aba baturage, avuga ko gutinda kubahemba byatewe na RAB, yatinze kumwishyura.
Mu kiganiro yagiranye na IGIHE, umuyobozi wa RAB, mu Ntara y’Iburasirazuba Senzige Norbert, avuga ko bishyuye rwiyemezamirimo kugeza mu kwezi kwa kane.
Yagize ati “Mu masezerano twagiranye harimo ko agomba kwishyura abaturage nibura amezi atatu mu gihe agitegereje ko tumwishyura. Ni ukuvuga ngo tumurimo amafaranga yo mu kwezi kwa gatanu, ukwa gatandatu,ukwa karindwi, uku kwa munani na ko kwashize uyu munsi, nta masezerano twigeze twica ahubwo rwiyemezamirimo aba agomba guteganya amafaranga yo kwishyura abaturage mu gihe agitegereje ko tumwishyura kuko binyura mu nzira ndende.”
Umuyobozi w’Akarere ka Nyagatare, Mupenzi George yatangarije IGIHE ko ikibazo cy’aba baturage atakizi.
Ati “Icyo kibazo ntacyo nzi. Abo baturage ubahe nimero yanjye bampamagare, cyangwa banyoherereze ubutumwa bugufi nkurikirane ikibazo cyabo.”
Rwiyemezamirimo Higiro Anastase, yagiranye amasezerano na RAB yo gukora mu mishanga y’ubushakashatsi mu by’ubuhinzi n’ubworozi mu gihe cy’umwaka umwe.